‘Frust’ Nak Hilangkan Kutu Rambut Pada Anak? Ini 7 Cara Berkesan

“Kenapa makin banyak kutu dan telur kutu kat rambut awak ni Arissa? Minggu lepas baru je mama buang, minggu ni makin banyak pulak. Kan mama dah pesan, basuh rambut tu selalu. Sudahlah rambut panjang, nak potong pendek degil. Kan dah banyak kutu melekat. Macamana nak hilangkan kutu rambut ni?”
Ish memang seksa bab cari kutu. Ingat lagi, masa sekolah dulu, memang sampai menangis sebab sakit rambut kena tarik dengan jari-jari emak. Tak campur lagi telinga ‘panas’ kena bebel sebab ‘ternak’ kutu. Rambut panjang pula tu, memang kebas punggung kena duduk lama kat lantai.

Masalah Kutu Rambut Tidak Mengenal Usia
Masalah rambut berkutu memang biasa dihadapi oleh kanak-kanak yang bersekolah lebih-lebih lagi jika kawan sekelas mempunyai masalah kutu, maka dengan mudah kutu terbang dan bertelur pada mangsa lain.
Memang dari dulu lagi, ibu-ibu akan mengguna sikat kutu yang boleh dibeli di kedai runcit. Mempunyai gigi yang rapat, kutu dan anak-anak kutu akan melekat pada sikat sekali gus memudahkan kerja-kerja mencari kutu.

Tapi, bukan kanak-kanak sahaja boleh dijangkiti kutu. Orang dewasa pun boleh menghadapi masalah kutu rambut, terutamanya apabila berkunjung ke salon yang tidak bersih atau dijangkiti daripada orang serumah.

Foto Kredit: ask.com
7 Langkah Berkesan Hilangkan Kutu Rambut
Selain sikat kutu, ibu-ibu juga boleh gunakan cara di bawah iaitu:
1. Sapu minyak zaitun
Agen yang paling baik untuk membuang kutu.
Caranya: Lakukan pada malam hari sebelum tidur. Sapu minyak pada rambut dan bungkus kepala dengan ‘shower cap’ semalaman. Esoknya, sikat rambut untuk membuang kutu yang melekat.
Foto Kredit: fairwaymarket.com
2. Guna pengering rambut
Udara panas boleh membunuh telur-telur kutu.
Caranya: Setiap kali basuh rambut, guna pengering rambut untuk mematikan telur-telur kutu. Ini kerana berbanding telur dan kutu hidup, telur kutu lebih sukar dimatikan. Hanya dengan udara panas sahaja, telur ini dapat dimusnahkan.

3. Bersihkan bilik dan barang anak
Sentiasa gantikan cadar dan sarung bantal, terutamanya jika anak berkongsi bilik dengan adik-beradik. Seelok-eloknya, mereka yang dijangkiti kutu diasingkan sehingga anda berhasil hilangkan kutu secara menyeluruh.
Caranya: Basuh sarung katil, sarung bantal, cadar dan tualanya dengan air panas begitu juga sikat yang digunakan untuk mengelakkan daripada kutu berjangkit pada seisi rumah.
Foto Kredit: homefuly.com
4. Elak kongsi barang peribadi
Seeloknya elak berkongsi sikat, tudung, helmet atau topi dengan ahli keluarga kerana jika ada yang masalah kutu, dengan mudah ia berjangkit pada ahli keluarga lain.
5. Elak kutu dengan essential oil
Minyak aromaterapi ini mampu mengelakkan kutu melekat pada barangan anda mahupun permukaan kulit kepala.
Caranya: Titiskan essential oil seperti tea tree oil pada barang peribadi anda seperti sikat untuk mengelakkan kutu melekat padanya. Boleh juga dititiskan pada rambut semasa menyikat kutu.
Foto Kredit: toptenhomeremedies.com
6. Bilas rambut dengan campuran air dan cuka putih
Cuka yang bersifat asid dapat menghalang kutu daripada terus hidup di dalam rambut. Namun, pastikan anda mencairkannya terlebih dahulu kerana baunya agak kuat dan masam.
Caranya: campurkan sedikit cuka putih ke dalam air dan bilas kepala.
Foto Kredit: snughughome.com
7. Elak guna produk daripada bahan kimia
Ada sesetengah produk ini apabila disapu pada rambut dan terdedah pada bahan api, ia boleh menyebabkan rambut terbakar.
Oleh itu, cuba ramuan organik untuk hilangkan kutu dengan berkesan dan selamat. Apabila semuanya tidak berkesan, barulah beralih kepada bahan kimia. Pastikan anda tidak menggunakannya secara berlebihan, ya.
Foto Kredit: rabahairstudio.com
Lakukan langkah di atas dengan konsisten untuk hilangkan kutu rambut
Jangan lakukan sekali sahaja cara di atas. Untuk mendapatkan hasil yang memuaskan dan berkesan, ia perlu dilakukan dengan kerap sehingga rambut anak bebas kutu.
Yang penting, jaga kebersihan dan pastikan anda selalu meninjau kesihatan rambut mereka, terutamanya jika anak-anak suka membela rambut panjang.
Hilangkan kutu rambut mengambil masa yang agak lama kerana kutu rambut juga cepat membiak. Jadi, kalau nampak anak anda mula menggaru, cepat-cepatlah periksa sebelum kutu bermaharajalela di atas kepala!


Nak Hilangkan Lebam Tuam Guna Ais Atau Haba? Ini Jawapan Pakar

“Untuk hilangkan lebam, sebenarnya kena tuam dengan panas ke sejuk?”
Itulah soalan yang sering diterima oleh Dr Kamarul Ariffin Nor Sadan apabila di klinik kerana masih ramai yang keliru sama ada perlu tuam menggunakan ais atau haba untuk hilangkan lebam dan bengkak.

Tuam ais dan haba memberi kesan yang baik kepada pemulihan kecederaan. Namun perlu tahu bila perlu gunakan tuam ais, bila pula tuam haba lebih sesuai digunakan.
Baca juga: Tips Hentikan Hingus Anak Meleleh 24 Jam Guna Kunyit, Confirm Mujarab!

NAK HILANGKAN LEBAM TUAM GUNA AIS ATAU HABA?

Tuam ais, atau cryotherapy sesuai untuk kecederaan akut(baharu terjadi) seperti terhantuk, dipukul, terseliuh, terkehel, otot atau tendon terlebih regang, dan sebagainya.
Rawatan ini memanfaatkan reaksi pembuluh darah yang akan mengecut jika didedahkan kepada kesejukan. Reaksi ini akan menyebabkan penurunan bekalan darah dan secara tidak langsung mengurangkan reaksi keradangan. Hal ini mengekang pembentukan bengkak yang teruk.
Selain itu, tuam ais dapat menurunkan aktiviti saraf. Ini boleh memberi kesan kebas lantas mengurangkan kesakitan kepada kawasan kecederaan.
Oleh yang demikian, tempoh yang sesuai untuk tuaman ais adalah pada awal tempoh kecederaan, iaitu sebaik sahaja kecederaan berlaku dan 1 hari berikutnya.
CARA TUAMAN AIS & HABA DENGAN BETUL

1. Letakkan ais atau pek ais ke dalam balutan tuala kecil.
2. Tuam ais pada bahagian yang tercedera selama 10 minit dan angkat tuaman 5 minit.
3. Ulang langkah 2 selama 4 kitaran.
Boleh ulang set ini 2-3 kali sehari. Elakkan daripada meletakkan ais secara langsung pada kulit atau tuam terlalu lama bagi mengelakkan risiko kecederaan pada kulit, tisu dan saraf.
Tuam haba, atau thermotherapy pula sesuai kecederaan kronik atau kecederaan yang melibatkan kekejangan dam sengal otot. Contoh: silap bantal dan simpul biawak.

Haba memperbaiki aliran darah ke kawasan yang di tuam dan merelakskan otot dan melegakan kesakitan kekejangan otot. Selain itu haba juga menjadikan otot lebih fleksible. Ia memberi efek yang selesa selain mempercepat proses pemulihan.
Tuam haba sesuatu dibuat pada hari ke-3 dan seterusnya selepas kecederaan. Cara-cara lakukan tuaman haba:
1. Lembabkan tuala dengan air suam atau letakkan pek haba dalam balutan tuala.
2. Tuamkan pada bahagian yang tercedera selama 5 minit, dan berhenti seketika.
3. Ulang langkah beberapa kali sehingga kesakitan lega.

Elak daripada meletakkan sumber haba secara langsung pada kulit atau tuam terlalu lama bagi mengelakkan risiko kecederaan pada kulit.
Tuam haba pada awal kecederaan boleh mengakibatkan bengkak yang besar. Jika ada luka, elakkan lakukan mana-mana tuaman. Berjumpalah dengan doktor jika ada kesangsian berkenaan pilihan tuaman.
Sumber: Facebook Dr Kamarul Ariffin Nor Sadan


Arghh…Stres Tengok Lemak Perut, Cuba 5 Cara Ini, Mana Tau Sempat Slim Sebelum Raya!

“Aish tengok perut ni besar tak boleh bawa bincang! Macam mana cara hilangkan lemak perut ni eh?”
Bila tengok laman media sosial dan majalah fesyen, rasa cemburu pula tengok bahagian perut model-model semuanya slim sahaja tanpa lemak. Bila tengok pula perut sendiri, agak merisaukan juga ya kerana khuatir baju raya tak muat!

Mungkin sudah beberapa cara yang anda sudah gunakan supaya lemak di perut dapat disingkirkan kerana ini risau dengan masalah obesiti. Jadi sempena World Obesity Day, kami senaraikan beberapa cara lain supaya anda berjaya singkirkan lemak-lemak jahat di perut dan kelihatan ramping bak Gigi Hadid!
CARA HILANGKAN LEMAK PERUT, ADA APA DI SEBALIK LEMAK INI?

Mesti ramai yang tertanya-tanya, apakah yang ada di sebalik ketebalan lemak perut kita? Tahukah anda bahawa berat badan kita boleh ditentukan dalam tiga kategori iaitu:

-Berapa jumlah kalori diambil setiap hari
-Berapa jumlah kalori yang dibakar setiap hari melalui senaman
-Faktor usia
Berdasarkan kajian dari MayoClinic juga, peningkatan lemak dalam perut juga boleh menyebabkan risiko beberapa penyakit kronik yang boleh membawa maut iaitu sakit jantung, diabetes, masalah pernafasan dan tahap kolestrol tidak normal.
Inilah sebabnya penting untuk anda stabilkan kiraan Body Mass Index (BMI) supaya dapat mengelakkan diri dari terjebak dalam penyakit kronik seperti yang disenaraikan.
Namun, terdapat beberapa cara yang anda boleh lakukan bagi mengurangkan lemak di kawasan perut dengan berkesan. Perlu diingatkan juga bahawa proses ini mungkin akan memakan masa yang lama dan memerlukan semangat yang kuat selagi lemak tak ‘hilang’!
1. MAKAN MAKANAN KATEGORI ‘SOLUBLE FIBER’
Makanan yang dikategorikan bawah ‘soluble fiber’ bertindak menyerap air dan bertukar kepada gel supaya dapat melambatkan proses sistem penghadaman. Kajian mendapati bahawa fiber ini dapat membantu mengurangkan rasa lapar dan secara natural anda akan makan dengan sedikit.
Antara sumber makanan yang tinggi dengan soluble fiber adalah:
-Buah-buahan
-Sayur-sayuran
-Kekacang
-Oat
-Barli
2. AMBIL KANDUNGAN TINGGI PROTEIN
Sudah pasti bagi anda yang nak berdiet, protein merupakan sumber makanan yang paling penting. Pengambilan protein yang tinggi sudah terbukti dapat melepaskan hormon peptide YY yang akan mengurangkan selera makan serta menjadikan perut sentiasa kenyang. Bila dah tinggi kadar metabolisme badan, makin susah untuk kita naikkan berat badan tau!
Makanan yang tinggi dengan kandungan protein adalah:
-Daging
-Ikan
-Telur
-Makanan tenusu
-Kekacang

3.JANGAN STRES SANGAT!
Bukan sahaja stres boleh menyebabkan wajah anda tidak berseri-seri malah stres akan menyebabkan lemak di bahagian perut bertimbun-timbun! Hal ini kerana apabila hormon stres semakin meningkat, anda berpotensi untuk makan dengan lebih banyak dan menyimpan lemak di kawasan perut.
Jangan stres stress, jalani kehidupan dengan lebih tenang supaya bukan sahaja badan kembali ke bentuk asal yang normal malah wajah pun berseri-seri bak bidadari.
4.HADKAN PENGAMBILAN GULA
Inilah yang paling susah dibuat kan? Hampir setiap hari akan terliur sahaja melihat air manis sejuk tambah pula ketika cuaca panas, sedapnya! Ternyata, inilah yang menjadi faktor paling tinggi perut berlemak kerana kandungan gula yang diambil sangat banyak.
Untuk kurangkan lemak di bahagian perut, jalan terbaik adalah dengan mengurangkan pengambilan air manis seperti:
-Soda
-Fruit punch
-Sweet tea
-Kordial
5. MINUM TEH HIJAU
Teh hijau atau green tea memang popular dalam kalangan orang yang mengamalkan diet sihat. Boleh dikatakan sehari beberapa kali mereka akan minum teh hijau sebagai langkah mengekalkan tahap kesihatan maksima.
Teh hijau mengandungi kandungan kafein dan antioksidan yang tinggi, berfungsi untuk ‘boost’ metabolisme badan. Kalau nak makin menjadi, amalkan minum teh hijau sebelum atau selepas bersenam untuk nampak kesan yang lebih wow! Katanya juga, mengamalkan pengambilan teh hijau dapat merampingkan pinggang juga.
*Alang-alang nak puasa nanti, boleh mula amalkan beberapa tips ini supaya perut dah leper semasa pakai baju raya!
Sumber: MayoClinic, Healtline


Selalu Mabuk Laut? Atasinya Dengan 8 Petua Ini

Bagi sesetengah orang, tentu teruja apabila diajak ‘cruising’ atau pergi bercuti menaiki kapal laut. Tapi, kalau ada ‘trip’ yang melibatkan air dan kapal laut, sayalah orang pertama yang akan menolak kerana saya  mabuk laut!
Kadang-kadang kapal belum gerak lagi, saya sudah mula pening kepala. Kalau tiada cara lain dan terpaksa juga naik kapal laut, memang saya akan bersedia dengan pil tahan mabuk.

Memang tak mabuk, tapi kesan sampingannya agak teruk juga. Mudah rasa letih, pandangan berbalam-balam dan mulut menjadi kering.
Sampai ke destinasi, saya sudah tiada ‘mood’ untuk menikmati percutian, membuat kerja, atau bersosial sebab terasa seperti kehabisan tenaga. Saya percaya ramai lagi yang mengalami situasi seperti saya.

Jadi, saya ingin berkongsi beberapa petua untuk mengurangkan kesan mabuk laut. Ia juga boleh dipraktikkan apabila anda jenis mabuk darat, mabuk apabila menaiki kereta, dan sebagainya.

Foto Kredit: lwwa.org
8 Cara Atasi Mabuk Laut
Sebelum menaiki kapal, pastikan:
1. Elak makanan berminyak
Malam sebelum dan hari bertolak, elak makan makanan berminyak. Ia akan mengganggu penghadaman dalam perut dan meningkatkan risiko mabuk laut.
Perbanyakkan memakan buah-buahan dan sayuran supaya perut anda tidak terasa sebu dan mual apabila perjalanan bermula.
2. Makan halia
Foto Kredit: draxe.com
Sebelum naik kapal, makan atau kunyah halia. Rasa pedas-pedas halia mampu melawan rasa mual akibat mabuk.
Saya juga akan makan gula-gula pudina kerana ia sedikit sebanyak membantu menghilangkan mabuk laut.
Semasa di atas kapal, anda boleh menghirup teh halia atau teh pudina untuk melegakan rasa loya, pening, dan mual akibat perut yang bergelora.
3. Minum Pepsi
Tahukah anda minuman bergas ini dapat mengawal muntah?
Ini kerana ia mengandungi asid fosforik iaitu bahan dalam emetrol, sejenis bahan yang boleh mengawal gesaan untuk muntah.
Cuba minum sedikit demi sedikit apabila perut sudah mula rasa berangin.
4. Kunyah biskut
Foto Kredit: 1wallpaperhd.com
Lagi bagus biskut yang ada rasa masin-masin.
Salah satu biskut yang disyorkan ialah Saltine daripada jenama Ritz.
Ia akan menyerap lebihan asid dalam perut yang boleh menyebabkan mabuk laut.
5. Ambil angin luar
Ada sesetengah kapal yang membenarkan penumpangnya duduk di kawasan ‘deck’.
Jika boleh, ambil angin luar kerana ia boleh mengurangkan rasa mabuk.
Elak memandang pada gelombang air, tapi pandanglah pemandangan di sekeliling.
6. Tutup mata
Foto Kredit: 7-themes.com
Gelombang laut yang turun dan naik boleh menyebabkan rasa pening.
Untuk memgurangkan sensasi ini, disarankan agar anda tutup mata agar tidak terasa terhoyong-hayang akibat pergerakan tersebut.
Boleh juga menutup mata sambil mendengar muzik yang menenangkan supaya anda dapat melupakan kerisauan anda, lalu menjadikan anda lebih relaks.
7. Baring terlentang
Ramai yang mengambil pendekatan ini kerana berjalan-jalan mampu menjadikan keadaan lebih buruk.
Dalam pada itu, pastikan anda memakai pakaian yang selesa daripada jenis kapas, longgar, dan tidak terlalu ketat.
8. Bersihkan telinga
Ia memberi keseimbangan pada badan seterusnya mengelakkan rasa mabuk yang disebabkan pergerakan gelombang air.
Foto Kredit: travstar.wordpress.com
Apapun,
Berserah padaNya, kerana biasanya jika cuaca elok dan air laut tidak bergelora, maka risiko untuk mabuk laut jarang berlaku.
Bawalah bekalan di atas jika ia dapat membantu atasi mabuk laut.


Jangan Buang Kulit Pisang Selepas Makan, Boleh Guna Untuk Hilangkan Parut Muka

“Macam manalah aku nak hilangkan parut muka, minggu depan ada reunion pulak…”
Masalah kulit wajah berparut akibat jerawat memang akan memeningkan kepala orang ramai khususnya wanita. Memang akan mengambil masa yang lama untuk hilang. Ramai yang tidak mengetahui bahawa kulit pisang sebenarnya adalah salah satu solusi untuk menghilangkan parut dengan berkesan. Jom kita cuba!

UNTUK YANG MUKA BERPARUT, GUNA KULIT PISANG JE!

Petua dari aku sekolah lagi ni weh. Tiap sabtu ahad , abah akan beli pisang. Lepas makan. Aku amik kulit pisang ni. Aku pakai tenyeh kat muka ni.

Resultnya Rasa dia sangat best dan kulit jadi lebih bersih. Sangat berkesan untuk pudarkan parut jerawat. Dan mengecutkan jerawat. sebab dalam kulit pisang ni secara semula jadinya ada vitamin B & C yang dapat membantu untuk mengecutkan jerawat dan memudarkan jerawat. Hampa pakai tiap hari selama seminggu dan hampa akan nampak perubahanya.

Posted by Nauf Safuan on Thursday, February 8, 2018

Untuk masalah kulit sensetif dan kulit berminyak juga digalakan untuk mengunakan kulit pisang. Getah kulit pisang ni mengandungi anti oksida yang dapat mengawal masalah kulit berminyak dan mengurangkan radang pada kulit wajah.
Bahan-Bahan

1. Kulit pisang
Cara Pengunaan
1.Tenyeh kulit pisang pada bahagian muka. Biar selama 5-10 minit atau sehingga getah pisang kering. Bilas dengan air bersih. Ulang setiap hari di waktu pagi.

2. Boleh juga di pakai sebelum tidur. Bangun keesokkan paginya. Baru bilas.
*Flawless muka!
Sumber : Nauf Safuan


Rupanya Nak Hilangkan Pedas Bukan Minum Air Kosong, Patutlah Makin Pedas!

Siapa suka makan pedas? Memang puas sebenarnya dapat makan pedas tetapi pernah tak anda terfikir setiap kali minum air kosong pasti rasa pedas itu semakin kuat dan hanya lega beberapa saat sahaja.
Rupanya air kosong tidak sesuai untuk hilangkan rasa pedas seperti perkongsian Dr Syid Ayob Al Qudri di laman TikTok. Kalau nak legakan rasa pedas anda kena minum cecair bersifat non polar. Nak tahu apa? Ikuti penerangan lanjut di bawah.

Baca juga: Tiba-Tiba Kaki Cramp! Ini Cara Hilangkan Sakit Otot Kejang, Memang Lega
RUPANYA NAK HILANGKAN PEDAS BUKAN MINUM AIR KOSONG

Cili mengandungi capsaicin. Ia merupakan sejenis bahan yang akan merangsang receptor sakit pada mulut yang amat sensitif dengan haba. Cara menghilangkan pedas bukanlah dengan minum air sejuk. Ini kerana seperti penjelasan Dr Syid Ayob Al Qudri,  capsaicin sifatnya non polar dan jika mahu larutkan cecair non polar, anda perlu minum cecair non polar juga.

Air kosong merupakan jenis polar dan ia tidak bersesuain untuk menghilangkan rasa pedas dalam mulut malah lebih menyebabkan anda makin kepedasan.
Kalau nak legakan kepedasan, anda kena minum cecair yang sifatnya sama dengan capsaicin iaitu non polar. Contoh terbaik adalah susu atau bahan tenusu. Ia akan melarutkan capsaicin dan melegakan rasa pedas.

Pastikan anda minum susu yang mempunyai caesin seperti susu lembu, yogurt, cheese. Bukan susu kacang badam atau susu kacang soya kerana ianya tidak sesuai untuk melegakan rasa pedas.
Bagi anda yang tidak boleh minum susu, boleh cuba minum minuman berasid seperti jus epal, oren, lemon dan juga tomato. Hal ini kerana capsaicin bersifat alkali dan dipadankan dengan minuman berasid, ia akan jadi neutral.
Jadi, lepas ini jangan lupa sediakan susu atau minuman berasid sebelum anda makan pedas. Barulah cepat lega!
VIDEO PENUH:

 @drsyidayob
Air suam pun sebenarnya tak function #drsyid #health #fyp
 ♬ original sound – Dr Syid Ayob Al Qudri – Dr Syid Ayob Al Qudri

Sumber: TikTok Dr Syid Ayob Al Qudri


3 Cara Hilangkan Perut Menggeleber Selepas Bersalin

Seringkali terdengar keluhan si ibu selepas melahirkan anak atau selepas tamat tempoh berpantang. Badan nampak kurus, berat juga turun namun ‘kangaroo pocket’ atau ‘spare tyre’ masih jelas kelihatan. Dua istilah ini sering digunakan bagi menggambarkan lebihan lemak serta perut yang menggeleber.
Usah bimbang, ianya normal bagi semua wanita selepas bersalin. Malah bagi yang melahirkan melalui pembedahan ‘caesarian’ ia lebih jelas kelihatan. Bayangkan 9 bulan 10 hari membawa seorang bayi di dalam kantung perut. Sudah pasti lebihan lemak akan jelas kelihatan sebaik sahaja bayi keluar.

Antara cara pantas bagi menyembunyikan lebihan lemak di perut :
1. Memakai ‘girdle’ atau ‘korset’

Bagi ibu yang telah tamat tempoh berpantang, penggunaan girdle dapat membantu menahan lemak berlebihan serta memberikan impak segera perut yang lebih leper. Justeru tidak perlu malu untuk menggayakan pakaian yang anda gemari. Yang penting, dapatkan girdle dengan material yang berkualiti dan selesa.

2. Penggunaan krim ‘limau nipis’ dan kapur
Petua orang lama, ambil satu sudu kapur sirih atau kapur makan. Perahkan sebiji limau nipis. Lumurkan di bahagian perut dan pakai bengkung bagi mengelakkan baju kotor. Ia sedikit ‘pedih-pedih’ di awalnya. Pakai ini sebelum masuk tidur. Kesannya cepat, malah anda boleh mengukur berapa inci lemak yang hilang sebaik sahaja bangun pagi keesokannya.
3. Menyusukan anak dengan pakaian yang sesuai
Malu juga mahu menyelak baju meskipun di depan suami dan mertua, bimbang nampak ketara perut yang belum kempis. Apatah lagi jika si anak mahu menyusu dengan kerap. Sudah habis tempoh berpantang, namun perut masih buncit!
Memakai pakaian yang sesuai dapat membantu menyorok perut. Penggunaan blaus berbutang di bahagian hadapan serta baju yang khas untuk menyusu atau nursing wear amat membantu. Ibu tidak perlu lagi menyelak baju dari bawah pinggang serta mendedahkan bahagian perut. Ianya bukan sahaja melindungi perut buncit, malah menjaga aurat ibu di samping memberikan rasa selamat dan bimbang jika terdedah bahagian badan ketika mahu menyusukan anak.
*Artikel ini adalah tulisan oleh Aida Fazlin dari mumsluv.com
[infobox title=’Tentang Aida Fazlin’]

Kini bekerja sebagai Pengarah Operasi Mumsluv Nursing Wear. Merupakan bekas pensyarah Kimia di salah sebuah Kolej Persediaan Pelajar. Melepaskan jawatannya pada Ogos 2013 bagi menumpukan perhatian kepada anak-anak. Beliau juga telah memulakan perniagaan sendiri sebagai pengeluar baju menyusu di bawah label Mumsluv. Beliau mempunyai minat mendalam terhadap fesyen muslimah, penyusuan bayi serta pendidikan awal kanak-kanak secara alami.[/infobox]


“Selama ni memasak di rumah ok je. Bila pergi merewang, banyak pula cili yang nak dipotong. Sampai pijar habis tangan ni. Macam mana nak hilangkan pijar tangan yang dah terkena cili ni ya?”
Tak kisahlah sama ada anda memotong, menggunting, atau menumbuk cili. Ada sesetengah jenis cili memang kuat pedasnya sampai membuatkan kesannya melekat pada jari-jemari dan juga tangan. Terasa panas, gatal, pedas, dan pedih. Inilah yang dikatakan pijar.

Sebenarnya, ada petua yang diamalkan sejak turun-temurun untuk hilangkan pijar ini dengan hanya menggunakan bahan yang sedia ada di rumah.
7 Tips Mudah Hilangkan Pijar Tangan Yang Terkena Cili
1. Lumurkan Garam / Gula
Salah satu cara yang paling selalu diamalkan adalah dengan melumurkan garam pada tangan. Biarkan seketika dan selepas itu bilas macam biasa. Atau, boleh juga ambil sebekas air suam dan campurkan sedikit garam. Rendamkan tangan ke dalamnya selama lebih kurang 5 minit atau sehingga rasa pijar semakin reda.

Selain menggunakan garam, ada juga yang menggunakan gula dengan kaedah yang sama.

2. Genggam Beras
Satu lagi petua hilangkan pijar yang diajarkan oleh Mak Ayah kita adalah memasukkan tangan ke bekas berisi beras. Kalau nak senang, rendamkan terus ke dalam tong beras. Memang lega. Apapun, pastikan tangan dah dibersihkan dan dikeringkan sebelum dimasukkan ke dalamnya.
Kalau nak genggam beras pun boleh juga. Selepas itu, bilas tangan seperti biasa.
Foto Kredit: shutterstock.com
3. Sapu Susu Pekat
Seterusnya, kalau ada susu pekat atau susu cair, boleh juga digunakan untuk hilangkan pijar tangan. Kalau ada yang sejuk lagi bagus.
Caranya, tuangkan sedikit susu ini ke dalam bekas, kemudian rendamkan tangan dan lumur-lumurkan dengan susu. Rasa pijar akan beransur hilang.
Foto Kredit: anandabazaar.com
4. Sapu Minyak Masak
Ini juga salah satu petua yang selalu diamalkan oleh orang-orang lama, iaitu dengan menggunakan minyak masak.
Mudah saja. Ambil sedikit minyak masak, dan sapukan pada bahagian tangan yang terasa pedas tadi.
Foto Kredit: leaftv.com
5. Guna Hampas Kelapa
Kalau ada hampas kelapa, ramaskan tangan di dalamnya. Selepas beberapa minit, rasa pijar akan hilang.

6. Rendaman Air Asam Jawa
Satu lagi cara yang boleh anda cuba adalah menggunakan asam jawa. Cubalah masukkan sedikit asam jawa ke dalam bekas yang berisi air. Kemudian, rendamkan tangan. Sekejap saja rasa pijar akan hilang.
Foto Kredit: mykitchenodyssey.blogspot.my
7. Gosok Tangan Pada Keluli
Petua yang akhir ini mungkin kedengaran lucu, tapi ia sebenarnya berkesan. Anda boleh gosokkan tangan pada sinki atau sudu. Selepas beberapa minit, lalukan air pada tangan dan ulang lagi hingga tangan rasa lebih lega.
Selain hilangkan pijar, teknik ini juga dipercayai boleh menghilangkan bau bawang atau bau masakan yang terlekat pada tangan.
Foto Kredit: meltya.info
Selamat Mencuba!
Senang saja semua petua ini kan? Manalah tahu, bila berlaku nanti boleh dipraktikkan. Kalau terkena pada orang lain, kita boleh tolong sampaikan.
Semoga bermanfaat pada semua.


Doktor Kongsi 5 Cara Mudah Hilangkan Pijar Tangan Kerana Cili

“Adui! Pijar pula tangan lepas potong cili,”
Sudah menjadi kebiasaanya, selepas memotong atau memegang cili pasti membuatkan jari-jemari dan juga tangan rasa panas, pedih dan gatal-gatal atau dipanggil pijar.

Antara cara sering kita cuba pastilah merendam tangan dalam air asam jawa ataupun air biasa sahaja. Kalau tetap tak berjaya juga, apa kata cuba cara hilangkan pijar tangan seperti yang dikongsi oleh Dr Kamarul Ariffin. Jom kita baca!
Baca juga: Cara Hitamkan Semula Seluar Hitam Yang Pudar, Jadi Macam Baru Beli!

DOKTOR KONGSI 5 CARA MUDAH HILANGKAN PIJAR TANGAN
“Doktor, tangan saya pijar! Macam mana nak hilangkan? Seksa, doktor!”

Tangan kita pijar selepas pegang cili adalah kerana cili mengandungi capsaicin. Sebatian ini, akan merangsang reseptor deria sakit. Kalau kena kulit, kita rasa pijar, kalau kena lidah, kita rasa pedas.

Capsaicin ni, ia tak larut air. Kalau kita cuci tangan dengan air sahaja, capsaicin ni sukar nak tanggal dari kulit kita. Walaupun tak larut air, capsaicin ni larut dalam minyak/lemak. Oleh itu, kita gunakan:
1.  SUSU

Susu berlemak dan mengandungi sejenis protin dipanggil casein. Ia akan memutuskan ikatan antara capsaicin dengan reseptor di kulit. Selepas cuci dengan susu, bilas dengan air sabun.
2. MINYAK

Jika nak cuci tangan guna susu, rasa macam membazir pula. Jadi kita boleh gunakan minyak. Minyak akan mencairkan capsaicin. Selepas itu perlu juga bilas dengan air sabun.
3. CUKA

Capsaicin bersifat alkali, jadi secara teori bahan berasid boleh meneutralkan atau melemahkan kesannya. Boleh juga gunakan air asam, perahan limau, atau sos tomato.
4. ALKOHOL

Capsaicin juga boleh dilarutkan dengan alkohol. Jadi boleh gunakan pensanitasi tangan berasaskan alkohol untuk mencuci tangan yang pijar. Kena gunakan banyak.
5. LOSYEN

Gunakan losyen berasaskan minyak untuk melarutkan capsaicin, kemudian disusuli dengan bilasan air sabun untuk buang losyen yang telah dicemari capsaicin tadi.
Selain mencuci gunakan bahan-bahan tertentu, capsaicin juga boleh ditanggalkan menggunakan geseran. Maknanya kena gosok tangan dengan tuala, berus, garam atau hampas kelapa. Semoga bermanfaat!
Sumber: Twitter Dr Kamarul Ariffin Nor Sadan


5 Cara Hilangkan Rasa Curiga Pada Suami. Guna Hipnosis!

Cara Hilangkan Rasa Curiga Pada Suami
[infobox]Segmen ini kelolaan Nur Qaseh Amin[/infobox]
Aduan Dari Pengirim
Saya bercinta selama 6 tahun dan telah berkahwin selama 14 tahun. Penantian untuk menimang cahaya mata selama bertahun-tahun, selepas 8 tahun akhirnya doa kami dimakbulkan. Hidup kami diselubungi bahagia. Namun saya fikir panas hingga ke senja, rupanya badai datang melanda.

Mula Hubungan Sulit di Facebook
Suamiku ini warak dan alim orangnya serta tidak pernah mengkhianati cinta. Namun sejak wujudnya Facebook, saya rasa dunia saya bagaikan neraka kerana suami saya suka bazirkan masa bermain ‘game’ di Facebook. Dan kemudiannya, dia berkenalan dengan seorang gadis yang tidak saya tahu muda atau tua.
Percintaan sulit mereka rasanya mencecah tempoh lima bulan dan sememangnya ianya sekadar berdusta kerana habis keburukan saya dijaja. Akhirnya saya dapat tahu juga. Mulanya bila saya tahu, rasa bagai mahu gila kerana saya percayakan suami saya 100%.

Perempuan Jaja Cerita
Perempuan itu mengadu pada suami yang kononnya saya maki dia apabila saya tahu tentang mereka. Suami percayakan perempuan itu dan mempertahankannya tapi Allah Maha Besar apabila dalam laman Facebook dia mengeji dan menghina saya serta menjaja cerita. Namun dia tetap mempertahankan diri dan tidak mengaku. Juga mengatakan saya yang bersalah walhalnya hak saya yang dirampas.

Perlukah Maafkan?
Dek kerana masih ada iman didada, saya masih menjaga tutur kata. Suami akhirnya memohon maaf dan mengakui kesalahannya namun hati saya benar-benar terluka kerana dia telah mementingkan perempuan yang baru dikenali di Facebook sehingga sanggup menggadai maruah saya dan memburukkan saya pada perempuan itu. Agak sukar untuk saya maafkan selagi maruah ini tidak terbela.
Bagaimana agaknya harus saya hilangkan rasa curiga, benci dan dendam yang masih menyesak di jiwa?
Menyedari kesilapan itu, saya bersetuju untuk rujuk kembali dengan harapan suami
Isteri Derita,
‘Identiti pengirim terpaksa dilindungi untuk tujuan keselamatan’

Solusi Dari Pakar
[infobox]Persoalan pengadu ini telah dijawab oleh Dr. Ben Fadzil Mohd Salleh, PhD, BCH, CHt. . Maklumat lanjut mengenai beliau ada di bahagian akhir artikel ini.[/infobox]
Solusi buat pengirim,
Perasaan curiga, benci dan dendam yang dihadapi oleh sesiapa sahaja bukan hanya daripada seorang isteri ini memang agak susah dan sukar untuk dibaiki dan dibendung dengan cara segera. Ianya memakan masa yang agak panjang serta memerlukan bukti yang kukuh yang kecurangan yang berlaku tidak berulang kembali.
Rasa Diri Ditipu Suami Sendiri
Perasaan mempercayai semula seperti dulu ini tidak boleh kembali secara normal jika dipaksa. Ini kerana kekecewaan yang dialami oleh seseorang itu telah mengakibat kesakitan emosi yang disebabkan kecurangan pasangan. Mana-mana wanita sekali pun akan terasa yang dirinya ditipu, dizalimi, dipermainkan, tidak dihormati, merasai harga diri mereka rendah. Mereka juga telah membina persepsi negatif terhadap suami yang dihormati dan taat selama ini.
Bila Curang, Rasa Sayang Hilang
Perasaan kasih sayang seorang isteri terhadap suami sering dikaitkan sebagai “Final Love” apabila isteri menganggapkan suami itu sebagai Imam, pendorong, ketua, penyelamat keluarga dan yang boleh membawa isteri dan keluarga ke akhirat. Perasan ini akan terhapus secara berperingkat atau mendadak apabila berlakunya kecurangan, pembohongan, penipuan dan menjatuhkan air muka dan maruah seorang isteri di depan khalayak ramai. Penggunaan kata kata “malediction” atau sumpahan akan mendorong si isteri itu berasa jauh hati.
Dengan cara penggunaan Hipnosis dan Hipnotherapi perasaan begini boleh dibuang, walaupun tidak sepenuhnya tapi mampu mengubah perasaan isteri tersebut. Untuk mengembalikan perasaan seperti dulu ianya amat sukar dilaku tetapi tidak mustahil. Hanya masa, kaedah dan teknik akan menentukan kerana ianya melibatkan emosi, perasaan, pengalaman silam serta kerisauan terhadap perkara yang sama akan berlaku semula.
Hipnosis Suami, Selesai Masalah!
Di sini terdapat dua masalah yang berbeza. Pertama, wanita ini tidak lagi mempercayakan suaminya serta hilang rasa hormat dan kedua, suami wanita ini telah memusnahkan kepercayaan isterinya terhadap diri suami itu sendiri. Isteri hanya boleh melakukan hipnosis ini kepada dirinya sendiri sahaja.
Untuk melakukan hipnosis kepada suami, isteri perlu mempelajari cara-cara dan kaedah kegunaannya. Jika suami ingin membina semula kepercayaan isteri padanya, suami perlulah mengguna dan melakukan hipnosis ini terhadap isteri dan juga dirinya. Suami juga perlu mempelajari cara cara penggunaan dan kaedah Hipnosis.
5 Cara Hilangkan Rasa Curiga Pada Suami Curang

Kaedah atau teknik yang terbaik, mujarab, cepat dan berkesan adalah dengan menggunakan cara dan kaedah Hipnosis dan Hipnotherapy. Hipnotherapy dapat menggubah minda serta membaik pulih kelakuan dan emosi seseorang.
Teknik yang digunakan adalah seperti: “The Black Box”, “The Golden Box” atau “Washing Machine”. Teknik begini perlu dikawal selia dan bukan boleh dibuat tanpa pengawasan.
Dengan cara Hipnosis, isteri mampu memaafkan serta melupakan kesilapan dan kesalahan yang suami telah lakukan. Tetapi, sekiranya perkara yang lalu berlaku semula seperti kecurangan, tidak menghormati isteri, memburuk-burukkan serta mengaibkan isteri di hadapan wanita lain, tindak balas isteri dan tidak mempercayai suami akan berlaku semula dan kali ini berganda.
Isteri sekali lagi akan rasa tertipu dan dipermainkan. Memohon maaf kepada isteri kali ini akan dianggap sebagai satu lagi pembohongan yang lebih besar dan isteri tidak mempercayai.
Isteri akan kehilangan kepercayaan dan hormat terhadap suaminya kerana kemaafan yang diberi kepada suami hanyalah untuk mengaburi mata isteri supaya suami boleh menyambung semula aktiviti yang dia tidak boleh lupa dan tidak boleh dipisahkan. Isteri juga beranggap memohon maaf kali ini juga adalah tidak serius.

[infobox]

Business Forensic Psychologist
Clinical Counseling and Advance Counseling Therapy
Master Trainer Practitioner Certified Hypnotherapist
Board Certified Hypnotherapist (BCH)
Dr. Ben Fadzil Mohd Salleh, PhD, BCH, CHt.
Beliau berkelulusan Business Forensic Psychologist dari Liverpool, UK, Board Certified & Master Trainer Hypnotherapist dari IACT, USA, dan pakar Neuro Linguistic Programming dari NFNLP, USA.
Pendedahan beliau adalah sentiasa di dalam bidang Perundingan, Pengurusan Forensik Perniagaan, kerja-kerja Hypnosis, Hipnoterapi dan Psikoterapi. Dengan lebih daripada 35 tahun pengalaman, Beliau mula berminat dalam hypnosis sejak berusia 12 tahun lagi dan NLP bermula dari pada tahun 1984. Latihan yang beliau telah lalui termasuk latihan tahap tertinggi di dalam bidang hypnosis, hipnoterapi, Advance Counseling, Neuro Linguistic Programming for Therapy dan kawalan minda.
Facebook: facebook.com/drbenfadzil
Web: benfadzil.com

[/infobox]


Hanis Zalikha Kongsi 5 Tips Berguna Hilangkan Ruam Pipi Bayi Dengan Berkesan

Sebaik sahaja bayi dilahirkan, kita akan mendapati betapa lembut dan halusnya kulit mereka. Namun, ibu bapa perlu berhati-hati kerana kulit bayi akan mudah untuk mendapat ruam yang dipanggil ruam susu. Ruam susu kebiasaannya akan kelihatan kemerah-merahan di sekitar kawasan hidung, pipi dan dagu bayi. Jadi, macam mana nak hilangkan ruam ini?
Siapa yang tidak mengenali Hanis Zalikha yang merupakan ibu selebriti kepada dua orang cahaya mata ini. Beliau selalu berkongsikan tips parenting yang berguna dengan pengikutnya di laman media sosial. Salah satunya adalah tips untuk hilangkan ruam di pipi bayi.

TIPS UNTUK HILANGKAN RUAM DI PIPI BAYI
Bila Alisa naik ruam pipi. Berbekalkan pengalaman Mommynis dengan Yusuf juga sebelum ni, Mommynis compile tips untuk anak seterusnya . Boleh manfaatkan kalau serasi ya:

1. Setiap kali penyusuan, bersihkan muka dia dengan kapas muka dan air. Tapi jangan lap, cuma ‘dab dab’ sahaja. Jangan guna wet wipes yang ada bau wangi / napkin muslin / sapu tangan jenis towel kasar. Mommynis guna breastfeeding wipe, ia memang sekadar kapas dengan air je.

2. Kalau jenis mandi basuh muka baby dengan sabun, hentikan. Tak kisah sabun organik ke gentle to the skin ke. Naik ruam dekat mana-mana je berhenti guna sabun kejap. Sebab sabun boleh keringkan kulit dan merahkan lagi ruam tu. Memadai bilas dengan air je.
3. Kalau boleh, kurangkan direct feeding kejap sampai reda merah. Sebab geseran dengan kulit ibu tu pun buat dia tak sempat sembuh.
4. Jumpa doktor. Doktor bagi Alisa krim Ceradan. Sapu pagi dan petang lepas mandi.

5. Perhatikan diet ibu. Ada tak makan makanan yang trigger allergy. Stop kejap makan makanan tu okay ya faham sedap ayam masak merah.

I’ve tried letak susu ibu dekat ruam / bancuhan tepung ubi / krim bepanthen. Krim Bepanthen okay turun merah, tapi biji-biji masih ada. #TipsMommynis
Sumber : thealisaaisyah


10 Cara Hilangkan Ruam Lampin Bayi. Petua & Tips Mudah!

Anak selesa, ibu gembira!

Lihat dan rasa kulit bayi selepas lahir, putih mulus dan gebu bukan? Sudah tentu. Oleh kerana itu juga, kulit bayi adalah sangat sensitif berbanding dengan kulit orang dewasa. Ia mudah mengalami kerengsaan. Kerengsaan ialah satu keadaan dimana bayi rasa terganggu dan tidak senang. Sesetengah bayi jika dibiarkan dalam keadaan basah terlalu lama kulit mereka akan menjadi merah dan tidak selesa. Keadaan inilah yang dikenali sebagai ruam lampin.

Kita yang dewasa tengok ruam lampin pun rasa sakit juga kan?
Apa itu Ruam Lampin?

Ruam lampin merupakan sejenis ruam yang berwarna merah dan merengsakan. Lazimnya, ia terjadi di bahagian dan di sekitar tempat yang ditutupi lampin. Ia melibatkan bahagian kemaluan, punggung, kelangkang dan peha.

Siap sedia dengan segala macam ubat dan krim untuk rawatan
Apa yang menyebabkan Ruam Lampin?
Ruam lampin boleh berlaku apabila kulit bayi yang sensitif menyentuh:

Air kencing terutama apabila lampin dipakai terlalu lama. Gangguan bahan kimia dari ammonia yang dihasilkan oleh air kencing akan memusnahkan lapisan perlindungan yang terdapat di kulit. Ini akan menyebabkan kulit menjadi merah dan keradangan.
Najis bayi terutama najis cair yang mungkin disebabkan oleh makanan bayi, ubat-ubat tertentu atau apabila tumbuh gigi.
Bahan kimia seperti jenis sabun tertentu atau serbuk sabun yang digunakan untuk mencuci lampin (dapatkan nasihat pegawai farmasi atau doktor).

Anak ceria jika tiada kerengsaan pada kulit
Macam mana mahu tahu bayi terkena Ruam Lampin?
Antara gejala-gejala yang boleh dilihat dengan mata kasar ialah:

Kulit kelihatan merah, sedikit kasar dan berkerak di bahagian punggung, kemaluan, kelangkang dan peha.
Jika ia dijangkiti kuman, kawasan ruang lampin akan kelihatan berwarna merah garang, diseliputi ruam yang berkilat dan bertompok-tompok dan dipenuhi dengan bintil-bintil kecil di luar bahagian utama yang dijangkiti.

Seronok bila tengok ‘baby’ kita ‘happy’
Apakah cara hilangkan ruam lampin bayi?
Petua penjagaan bayi yang terkena Ruam Lampin adaalah seperti berikut:
1. Pastikan bayi dalam keadaan kering
Dedahkan kawasan ruam kepada udara dengan menanggalkan lampin dari bayi sekerap yang mungkin terutamanya jika ruam bertambah teruk.
2. Tukar lampin dengan kerap
Apabila anda dapati lampin telah basah atau kotor tukarkannya dengan segera .
3. Cuci dengan air
Basuh punggung bayi setiap kali anda menukar lampin untuk membersihkan sisa air kencing atau lembapan dengan air suam atau krim sorbolone yang telah dibancuh dengan air (dapatkan nasihat dari pegawai farmasi).
4. Guna ubat saranan doktor
Sapu krim pelindung setiap kali anda menukar lampin (krim akuas, minyak mineral atau losyen lemak ‘wool’, zink dan krim minyak kastor).
5. Kurangkan penggunaan sabun
Jangan mencuci kawasan ruam dengan sabun terlalu kerap; 1-2 kali seminggu sudah mencukupi.
6. Elakkan bedak talkum
Jangan menggunakan talkum/bedak bayi atau seluar plastik. Ini kerana bedak talkum merbahaya pada paru-paru dan boleh mengganggu pernafasan bayi. Kalau mahu guna juga, gunakan bedak talkum yang diperbuat dari ‘cornstarch’. Biarkan kawasan tersebut kering sentiasa.
7. Longgarkan lampin
Pastikan bayi dalam keadaan selesa. Jangan pakaikan lampin ketat-ketat. Gunakan pelapik lampin yang lembut untuk melindungi kulit bayi yang sensitif.
8. Jangan basuh ‘cloth diaper’ dengan sabun pencuci
Ini untuk pengguna ‘cloth diaper’ sahaja. Elakkan guna sabun yang berbau wangi dan juga pelembut pakaian. Ini kerana bahan kimia akan bertindak dengan kulit bayi yang sensitif. Basuh sahaja dengan air panas dan bilas banyak kali. Pastikan ia dibilas dengan teliti setiap kali dicuci.
9. Minta probiotik atas saranan doktor
Apabila anak anda tidak perlu mengambil antibiotik, tanya doktor tentang memberi beliau probiotik juga. Probiotik menggalakkan pertumbuhan bakteria sihat dalam usus, yang boleh mengurangkan peluang anak anda mendapat ruam lampin.
10. ‘Breastfeeding’ / Susukan bayi
‘Breastfeeding’? Nampak tidak relevan bukan? Jangan salah faham. Menyusu anak anda selama yang anda boleh. Penyusuan susu ibu meningkatkan ketahanan anak anda terhadap jangkitan secara umum dan menjadikan dia kurang mungkin memerlukan antibiotik, yang boleh menyumbang kepada ruam lampin.
‘Keep Calm’, jangan panik pula
Apa perkara yang perlu dielakkan?

Jangan biarkan bayi dalam keadaan basah atau memakai lampin yang kotor.
Elak dari menggunakan seluar plastik terutamanya di waktu malam.
Jangan guna krim kortison sebelum mencuba kaedah penjagaan sendiri seperti di atas. Anda mungkin hanya merawat gejala ruam lampin sahaja dan bukan penyebabnya.

Semoga bermanfaat!


Ini Petua Mak Saya Untuk Hilangkan Sakit Badan & Buang Angin. Rasa Segar-Bugar!

“Letihnya 2-3 hari ni… Badan pun mulalah tak sedap. Macam nak demam pun ada. Apa cara hilangkan sakit badan ni ya, bagi segar sikit?”
Selain menjaga pemakanan dan mengamalkan gaya hidup sihat, ada beberapa petua yang biasa diamalkan oleh orang-orang dulu sebagai cara hilangkan sakit badan, keluarkan angin, dan memastikan tubuh kembali sihat dan segar.

Ini adalah salah satu petua yang dikongsikan daripada pembaca kami, Puteri Aura Balqis. Menurut beliau, minuman ini adalah petua daripada ibunya untuk menghilangkan sakit-sakit badan dan buang angin dengan berkesan, Selain itu, ia juga melegakan kebas kaki dan tangan, serta mengatasi masalah susah buang air besar. Malah, ia juga boleh membantu mencuci darah beku dalam badan.
Petua Hilangkan Sakit Badan, Angin, Sembelit & Kebas Kaki Tangan
Berikut adalah bahan-bahan yang diperlukan untuk membuat minuman kesihatan ini.

Bahan-bahan

*halba 1 bungkus (50sen)
*halia
*serai
*air 3 gelas besar
1 sudu asam jawa

Cara-cara
Ini adalah cara membuatnya. Mudah saja.

1. Rebus
Pertama sekali, rebuskan semua bahan bertanda * di dalam periuk. Tunggu hingga mendidih.

2. Campurkan Asam Jawa
Apabila dah mendidih, angkat dan campurkan rebusan air tadi dengan 1 sudu asam jawa. Kacau hingga sebati.

3. Minum Semasa Suam
Seeloknya, minumlah minuman ini ketika masih suam. Paling bagus diminum ketika nak masuk tidur. Insha Allah, bila bangun pagi keesokan harinya, badan akan jadi segar-bugar!

4. Amalkan Ikut Keserasian
Boleh buat minuman ini sebanyak 1 atau 2 kali seminggu. Terpulanglah nak minum 1 kali sehari atau selang sehari, mengikut keserasian badan masing-masing. Kalau ada lebih, seeloknya air rebusan ini disimpan dalam peti ais selama 1 hari saja.
Apapun, badan mungkin akan berpeluh-peluh sedikit apabila meminum air rebusan ini. Atau, ada yang akan berulang-alik ke bilik air untuk membuang air kecil. Ini adalah tindakbalas yang baik untuk membuang toksik dalam badan. Tapi, ia tidak disarankan untuk ibu mengandung kerana bahan-bahannya bersifat ‘panas’.
Semoga Bermanfaat
Senang saja membuatnya, bahan yang diperlukan pun tidaklah banyak. Semoga perkongsian ini dapat memberi manfaat kepada mereka yang mencubanya.

*Perkongsian asal petua dan cara hilangkan sakit badan, angin, sembelit, dan kebas kaki tangan ini adalah oleh Puteri Aura Balqis melalui Facebook. Ia diterbitkan semula dengan kebenaran beliau.


‘Mimpi Ngeri’ Buat Si Ibu, Ini 6 Cara Anda Boleh Cuba Untuk Tangani Sakit Bengkak Susu

“Aish, kenapa tiba-tiba pula sakit payudara aku ni selepas menyusu anak?”
Menyusu merupakan proses penyusuan yang panjang bagi seorang ibu hingga usia bayi dua tahun atau lebih. Namun begitu, ada pelbagai masalah yang harus dihadapi ibu ketika cuba menyusukan bayi, antaranya adalah bengkak susu. Bengkak susu adalah apabila payudara anda mengeras tapi susu tak mahu keluar atau sedikit saja. Bemula dengan masalah susu ibu kurang, payudara anda akan merasa sakit dan puting luka sehingga payudara membengkak.

BENGKAK SUSU, ANTARA YANG DIGERUNI SI IBU

Ramai yang membicarakan tentang sakitnya bersalin, namun tak ramai yang bercerita mengenai perjuangan yang berterusan setelah itu.

Dan Kami wajibkan manusia berbuat baik kepada kedua ibu bapanya; ibunya telah mengandungnya dengan menanggung kelemahan demi kelemahan (dari awal mengandung hingga akhir menyusunya), dan tempoh menceraikan susunya ialah dalam masa dua tahun; (dengan yang demikian) bersyukurlah kepadaKu dan kepada kedua ibubapamu; dan (ingatlah), kepada Akulah jua tempat kembali (untuk menerima balasan)- (Luqman 31:14)

Dalam Al Quran sebenarnya telah Allah s.w.t sebutkan, mengenai perjuangan dari mengandung, sehingga akhir penyusuan, dalam anggaran 2 tahun setiap anak. Oleh sebab itu juga kenapa kita wajib berbuat baik kepada ibu bapa kita. Namun saya ingin bercerita mengenai sakit yang dihadapi dalam lebih kurang 1 minggu pertama setelah melahirkan. Rata-rata ibu akan mengalami sakit ini, iaitu sakit bengkak susu.
Pada awal usia si bayi, susu ibu yang diterima terus adalah susu kolustrum. Iaitu susu yang pekat, paling tinggi nutrisi dan pertahanan imun. Setelah beberapa hari, dengan stimulasi yang berterusan dari bayi, susu ibu akan mula banyak. Harus diingat, bahawa bengkak susu adalah normal. Namun begitu, cara tangani bengkak susu yang betul adalah sangat penting untuk mengelakkan masalah yang lebih serius seperti abses, depression, dan kegagalan penyusuan badan.
MACAM MANA NAK TANGANI SAKIT BEKAK SUSU
1. Tuam

Tuam dengan air sejuk boleh membantu kurangkan sakit. Tuam dengan air panas pula akan bantu untuk melancarkan aliran susu dan darah. Boleh dilakukan secara selang seli mengikut keadaan. Namun digalakkan untuk lakukan tuam panas sebelum urutan / penyusuan. Dan tuam dengan air sejuk setelah penyusuan.
2. Urutan

Sewaktu payudara membengkak, akan dapat dirasa juga gumpalan dan benjolan pada payudara. Letak minyak, dan lakukan urutan untuk pecahkan benjolan ini. Lakukanlah urutan berpusat pada benjolan, sehingga benjolan semakin kecil, dan seterusnya tekanan diturunkan ke arah puting. Lakukan urutan ini pada setiap benjolan yang dapat dirasakan pada payudara. Boleh dapatkan khidmat urutan laktasi sekiranya ada di tempat anda.
3. Perahan

Seeloknya lakukan perahan menggunakan tangan (marmet), berbanding perahan dengan pam. Perahan dengan tangan boleh dilakukan bersamaan dengan urutan. Tidak perlu perah sehingga payudara kosong, hanya sehingga payudara kurang tegang.
Penggunaan pam boleh menyebabkan overstimulation dan oversupply pada payudara yang menyebabkan penghasilan susu berterusan banyak.
4. Berikan susu pada bayi mengikut kadar keperluannya (on demand)

Badan dan hormon ibu sedang belajar berapa keperluan bayi, susu akan dihasilkan mengikut demand. Sekiranya ibu berhenti menyusukan, susu akan turut berhenti.
5. Mandi air panas

Selain bantu melancarkan aliran susu, ini juga boleh bantu ibu lebih relax dan kurang rasa stress. Kawalan emosi dan stress ibu adalah sangat penting.
6. Hisapan bayi yang optimal

Pastikan juga hisapan anak adalah efektif dan efisien untuk mengelakkan payudara tidak kosong seperti yang dikehendaki. Boleh dapatkan khidmat kaunselor laktasi untuk kenalpasti keadaan ini.
Selalunya setelah 2 – 3 hari, bengkak susu akan reda, dan penghasilan susu akan terhasil mengikut keperluan (demand – supply). Sekiranya ada bahagian yang mulai merah, sakit, dan ibu mulai demam, jumpalah doktor dengan segera. Mungkin ada jangkitan yang memerlukan penggunaan ubat ubatan.
Penyusuan adalah sambungan kepada episode perjuangan sebelumnya. Jalan dan kisahnya tidak sama buat semua, namun setiap ibu yang melahirkan, ataupun tidak (induced lactation), berpeluang untuk melaluinya. Bengkak susu boleh menjadi permulaan yang ngeri buat sesetengah ibu, jadi saya kongsikan tips ini dengan harapan ibu-ibu dapat mengatasi rintangan yang ini, ke muka surat seterusnya.
Semoga dipermudahkan perjalanan penyusuan buat ibu-ibu sekalian.
Sumber : Dr. Aimi Jaafar


3 Bahan Ini Bantu Saya Hilangkan Sakit Kepala & Migrain Tanpa Panadol

“Aduh, berdenyut-denyut rasa kepala ni. Nak buat kerja pun tak dapat fokus, dah lah nak siapkan cepat ni. Malasnya nak keluar cari Panadol. Ada tak petua atau cara hilangkan sakit kepala tanpa ubat atau Panadol ya?”
Migrain adalah salah satu sebab sakit kepala. Berbeza dengan sakit kepala, migrain biasanya lebih berat dan ia menyerang secara berulang di tempat tertentu.

Memang rasa susah nak buat apa-apa bila diserang migrain mahupun sakit kepala. Salah satu penyelesaian termudah adalah dengan mengambil ubat tahan sakit. Namun, tak semestinya ia berkesan bagi setiap orang. Ada juga yang tak selesa mengambil ubat oleh sebab sedang mengandung dan sebagainya.
Maka, kami ingin kongsikan sebuah petua yang cukup mudah daripada Puan Hanisah Noordin. Mari ikuti perkongsian beliau selanjutnya.

Petua Hilangkan Sakit Kepala & Migrain Tanpa Panadol
Assalamualaikum. Saya ingin kongsikan salah satu petua yang biasa kami suami isteri gunakan sebagai ‘ubat’ sakit kepala. Buat pengetahuan semua, suami saya memang kerap diserang migrain. Kadang-kadang sampai ambil Panadol pun tak ‘jalan’.

Tapi, sejak menggunakan 3 bahan ini, suami dah lama tak ambil ubat untuk melegakan sakit kepala. Dengan izin Allah, ia memang berkesan. Sekarang, di rumah kami sekarang tak ada lagi stok Panadol atau ubat hospital.
Bahan-bahan

Air suam
Cuka epal organik
Madu asli

Cara-cara
1. Campurkan 1 sudu besar cuka epal dan 1 sudu besar madu asli ke dalam air suam. Pastikan sudu plastik ya supaya zat madu tak hilang. (Sudu besi tak sesuai untuk madu.)
2. Baca selawat 3 kali dan terus minum. Seeloknya bilas mulut dengan air masak untuk mengelakkan daripada gigi reput sebab kuantiti asid dalam cuka epal ni agak tinggi. Boleh hilangkan rasa masamnya sekali. Kalau malas nak bilas mulut, boleh minum dengan straw.
3. Lepas minum terus tidur. Insha Allah lepas bangun tidur nanti, rasa sakit kepala terus hilang.

Nota Tambahan
Cuka epal memang rasanya masam dan tinggi asid. Tapi ia tak membahayakan tubuh. Setahu saya, bila di dalam tubuh ia berubah jadi alkali, seperti fungsi lemon. Cuma pastikan minum masa perut kosong sebab ia mungkin boleh menjadi asid kalau dalam perut ada makanan yang boleh menyebabkan gastrik.
Kalau nak beri kepada kanak-kanak, boleh kurangkan sukatan cuka epal daripada 1 sudu besar kepada 1 sudu kecil. Sukatan madu tetap sama. Menurut LiveStrong dan MomJunction, cuka epal juga selamat untuk ibu mengandung. Tapi pastikan ianya telah dipasteur dan disimpan pada suhu yang sepatutnya.
Apapun, jika simptom masih berterusan, sila dapatkan rawatan susulan. Kalau ada yang was-was, boleh rujuk kepada doktor atau mereka yang lebih pakar.
*Petua hilangkan sakit kepala ini dikongsikan oleh Puan Hanisah Noordin melalui Facebook dan ia diterbitkan semula dengan kebenaran. Untuk lebih banyak tips atau pertanyaan, follow post asal beliau di SINI.


10 Cara Hilangkan Sakit Kepala Tanpa Ubat Seperti Panadol. Rawatan Semulajadi!

Cara Hilangkan Sakit Kepala
Ramai di antara kita yang mengalami sakit kepala atau migrain samada untuk beberapa jam atau yang berhari-hari lamanya. Ada yang sakit teruk sehingga tidak boleh menumpukan perhatian terhadap pekerjaan atau pelajaran dan ada yang boleh pulih dengan cepat.
Mengikut Kementerian Kesihatan Malaysia, penyebab sakit kepala ialah:

Tekanan (tension headache).
Kemurungan
Migrain (pengecutan salur darah)
Penyakit serta ketegangan dalam mata.
Sakit gigi dan tulang rahang.
Penyakit berkaitan anggota Telinga, Hidung dan Tekak.
Kejang otot.
Kecederaan kepala dan tengkuk/leher.
Angin Ahmar
Jangkitan dalam otak, ketumbuhan dalam otak (Brain Tumor).
Tekanan Darah Tinggi
Pengambilan dadah dan racun

Adalah tanda-tanda diatas sama dengan apa yang pernah anda rasa?Ingin tahu cara hilangkan sakit kepala? Berikut disenaraikan beberapa cara hilangkan sakit kepala tanpa makan ubat seperti Paracetamol (Panadol) atau ubat tahan sakit.
Foto Kredit: mirror.co.uk

1. Guna limau kasturi
Ini cara hilangkan sakit kepala menggunakan petua orang lama. Perah limau kasturi atas kepala dan ramas-ramaskan rambut. Sambil-sambil ramas rambut, picit bahagian kepala yang rasa sakit. Kulit limau jangan dibuang. Masukkan dalam mangkuk yang berisi air bersih. Selepas siap sesi ramas dan picit kepala, jiruskan air yang mengandungi kulit limau atas kepala dan badan.

2. Urut dengan minyak panas
Antara cara untuk hilangkan sakit kepala yang terbukti berkesan adalah dengan mengambil minyak panas dan dilumurkan di bahagian kepala, tengkuk dan di belakang telinga.
Setelah menyapu minyak tersebut, ia diikuti dengan urutan ringan di bahagian tersebut. Hanya selepas beberapa minit, kombinasi minyak panas dan urutan dapat menghilangkan sakit kepala tadi.
Cara hilangkan sakit kepala ini sesuai untuk orang yang biasa dengan minyak panas. Jika tidak biasa, tidak perlu cuba. Ini kerana, ada orang yang langsung tidak tahan denga minyak Cap Kapak!
3. Guna pek ais
Foto Kredit: wisegeek.org
Letakkan benda sejuk seperti pek ais di kepala. Ini akan buat kita rasa kebas atau numb. Jika tiada ice pack, balutkan sahaja ais yang dibeli di pasaraya dengan tuala kecil. Pegang dan letakkan di kepala untuk beberapa minit.
4. Jauhi MSG
Pernah dengar atau tidak dialog ini, “Aku rasa, aku sakit kepala ni sebab kedai makan tadi tu letak banyak sangat Ajinomoto”.
Monosodium glutamat (MSG) ditambah dalam makanan untuk meningkatkan rasa. Ia berasal dari asid amino, dipanggil asid glutamik, yang wujud secara semula jadi dalam pelbagai jenis makanan. Ramai orang yang mengalami sakit kepala mendapati bahawa makanan yang mengandungi MSG mencetuskan migrain atau lain-lain jenis sakit kepala, mungkin disebabkan oleh hakikat bahawa ia merangsang neuron.
Kami tidak kata Ajinomoto itu tidak bagus. Cuma, kurang-kurangkan pengambilan jika masah di rumah. Lebih baik jika hindari sepenuhnya!
5. Rehatkan diri
Orang kata, tidak elok makan ubat selalu. Apa kata kita tahan buat sementara waktu.
Apabila sakit kepala menyerang dan anda berada di tempat yang sesuai untuk berehat seperti di rumah, apa kata anda baring seketika di tempat yang gelap dan bebas daripada sebarang bunyi yang bising. Walaupun anda hanya dapat rehat selama 30 minit sekalipun, ia sedikit sebanyak dapat melegakan sakit kepala tersebut. Cara hilangkan sakit kepala ini nampak mudah, tetapi sukar untuk berehat jika berada di pejabat.
6. Guna epal dan cuka epal cider (apple cider vinegar)
Kedua-dua epal dan cuka epal boleh digunakan untuk melawan sakit kepala. Dikatakan, bau epal hijau dapat mengurangkan sakit kepala. Bukan itu sahaja, cuka epal juga boleh mengembalikan keseimbangan asid dan alkali dalam badan.
Bila bangun pagi dan rasa sakit kepala, makan sepotong epal yang ditaburkan garam. Minum air masak.
Alternatif lain, letakkan 3-4 sudu cuka epal dalam air suam. Basahkan tuala dengan air suam bercampur cuka epal tadi dan letakkan di kepala yang terasa sakit.
7. Minum air elektrolit
Tidak kurang juga ada orang melaporkan dengan meminum air elektrolit, seperti 100 Plus dan Revive. Ia dapat mengembalikan bendalir dan tenaga dalam badan, dan merupakan salah satu cara untuk hilangkan sakit kepala. Memandangkan air tersebut mengandungi gula dan kandungan tenaga yang agak tinggi, elakkan dari mengambilnya dalam kuantiti yang banyak. Cukuplah sekadar dapat mengatasi sakit kepala tadi dan bukan jadikannya minuman harian.
8. Letak kain basah di dahi
Anda juga boleh meletakkan kain basah yang sejuk di atas dahi anda sambil baring. Seperti cara gunakan pek ais, cara hilangkan sakit kepala ini dapat mengecutkan saluran darah dan mengurangkan pengaliran darah ke kepala supaya ia tidak berasa terlalu tertekan. Sambil baring, anda boleh cuba untuk bertenang dan berehat selama beberapa minit sehingga anda berasa lega.
9. Rendam kaki dalam bekas air panas
Lagi satu cara hilangkan sakit kepala adalah dengan merendamkan kaki anda di dalam bekas air panas. Dengan ini anda boleh menarik pengaliran darah ke bahagian bawah badan dan dapat mengurangkan tekanan ke atas bahagian kepala anda.
Selepas rawatan rendaman kaki selama 30 minit, anda dapat rasakan kelegaan dari sakit kepala tadi. Cara hilangkan sakit kepala dengan cara rendam kaki ini sesuai dilakukan di rumah sahaja. Jika di pejabat, tentu sekali sukar!
10. Rawatan akupuntur
Bagi mereka yang sering sakit kepala secara berulang-ulang, anda boleh mendapatkan rawatan akupuntur sebagai cara untuk hilangkan sakit kepala. Mengikut fahaman akupuntur, jarum kecil yang dimasukkan di bawah permukaan kulit dapat menyelaraskan kembali aliran tenaga atau qi di dalam badan.
Ia juga dapat mencegah sakit kepala daripada berlaku serta merupakan rawatan yang mempunyai kesan sampingan yang sedikit. Kami percaya, cara hilangkan sakit kepala guna teknik akupuntur sangat berkesan. Belum cuba, belum tahu!
Tambahan lagi
Pastikan anda minum air yang mencukupi, sekurang-kurangnya dua liter setiap hari.  Lagi banyak, lagi bagus. Kandungan air dalam badan sangat penting. Dengan memastikan pengambilan air yang mencukupi ini, anda dapat menghindari dari dehidrasi yang boleh mengakibatkan sakit kepala tersebut.
Air juga dapat membantu bahagian dalaman anda dapat berfungsi dengan baik dan berupaya menggantikan sel-sel yang rosak dalam badan. Boleh juga cuba cara menghilangkan migrain dengan menggunakan lemon.
Segera jumpa doktor
Jika anda sedang mengalami sakit kepala, anda boleh cuba mana-mana cara untuk hilangkan sakit kepala seperti di atas ini agar sakit kepala tersebut hilang. Cara hilangkan sakit kepala di atas cuma cadangan sahaja. Kami tidak bertanggungjawab atas apa-apa yang berlaku jika anda mengikuti petua ini.
Jika sakit kepala tersebut terlalu berat, anda boleh mengambil ubat tahan sakit sebagai cara untuk hilangkan sakit kepada. Ia boleh didapati di farmasi berhampiran anda dan murah serta berkesan untuk memberikan kelegaan dengan cepat. Cuma elakkan daripada menjadi terlalu bergantung kepadanya yang akan membuatkan ubat tahan sakit menjadi tidak berkesan dalam jangka masa yang panjang.
Cara hilangkan sakit kepala yang terbaik ialah berjumpa doktor dan dapatkan konsultasi yang bertauliah. Jika sakit kepala yang terlalu kerap dan terlampau teruk, lebih baik berjumpa doktor pakar.


Tiba-Tiba Kaki Cramp! Ini Cara Hilangkan Sakit Otot Kejang, Memang Lega

Sakit, sakit, sakit!
Masalah kejang otot atau kaki cramp boleh terjadi pada sesiapa sahaja dan tidak kira bila masa. Ada yang kejang otot ketika  melakukan aktiviti sukan, ada yang kejang otot bila tidur dan masalah ini sering juga dialami oleh wanita yang sedang mengandung.

Bila kekejangan otot berlaku, memang sakit sangat sampai tak boleh berjalan dan ada juga dikejarkan ke hospital kerana terlalu teruk sehingga membahayakan diri. Justeru, berikut merupakan 4 cara untuk hilangkan masalah otot kejang seperti perkongsian Dr Samhan di laman Twitternya.
Baca juga: Teknik Betul Masak Daging Untuk Orang Ada Sakit Gout

TIBA-TIBA KAKI CRAMP! INI CARA HILANGKAN SAKIT OTOT KEJANG

Masalah otot kejang biasa terjadi pada wanita mengandung sebab otot betis terpaksa menampung berat badan berlebihan. Kaki kejang merupakan salah satu masalah yang akan dihadapi oleh kebanyakkan orang. Kekejangan otot ini selalunya berlaku secara tiba-tiba dan ia tidak mampu dikawal.
Yang paling membuatkan kalian terkejut adalah apabila ia berlaku ketika anda tidur. Selalunya pesakit akan meloncat daripada katil dan memegang kaki yang mengalami kekejangan disebabkan masalah tersebut.

Jadi, berikut merupakan cara mudah jika diserang kejang otot:
1. Baringkan pesakit dan tekan di bahagian lutut ke bawah supaya sendi lutut menjadi lurus.
2. Dalam keadaan kaki lurus, tolakkan hujung kaki supaya hujung kaki menghala ke badan pesakit.
3. Tahan dalam kedudukan ini sehingga kekejangan hilang. Biasanya kekejangan akan beransur hilang selepas beberapa minit.
4. Sekiranya kekejangan berpanjangan atau kesakitan berterusan, datang ke Jabatan Kecemasan untuk rawatan lanjut.
APA PUNCA KAKI KEJANG?

1. Dehidrasi
Jika mengalami cirit-birit atau muntah akan lebih terdedah dengan masalah kekeringan (dehidrasi). Ia menganggu penghantaran maklumat pada bahagian otot.
2. Kurang peredaran darah
Masalah ini selalunya berlaku pada seseorang itu apabila ia duduk dalam keadaan posisi kakinya melipat. Ini akan menyebabkan salur darah terhimpit dan aliran darah pun berkurangan.
3. Senaman berlebihan
Bila bersenam, garam dalam badan turut keluar bersama peluh. Garam seperti sodium merupakan salah satu unsur utama bagi penghantaran maklumat melalui saraf di dalam badan.

4. Kecederaan otot
Otot yang cedera boleh menyebabkan kecelaruan pada saraf otot tersebut dan berkakhir dengan kaki kejang
5. Mengandung
Kaki perlu menampung berat badan dan otot perlu kerja lebih.
6. Hipotiroid
Penyakit yang disebabkan kekurangan hormon tiroid di dalam badan.
Pastikan anda mendapat rawatan doktor sekirangan kekejangan otot berlaku dalam jangka masa panjang.
Sumber: Twitter Dr Samhan


“Dah mula gatal-gatal tekak, sampai nak telan air pun rasa perit. Kalau boleh garu dalam anak tekak ni memang dah lama buat dah. Nak kata banyak minum ais atau air sejuk, tak ada pun. Agaknya cuaca panas sangat kat luar tu, itu yang tekak ni jadi perit semacam. Bolehkah hilangkan sakit tekak tanpa perlu jumpa doktor?”
Memang rasa gatal dan tidak selesa dibuatnya kalau kena sakit tekak ini. Makan ubat sakit tekak pun sekejap sahaja leganya.

Tapi takkan nak makan gula-gula atau ‘lozenges’ sepanjang masa. Nanti sakit tekak tak hilang, tapi kena diabetes pula sebab asyik makan benda manis.
Jadi segera amalkan langkah di bawah untuk menghilangkan sakit tekak agar tidak melarat.

7 Langkah Ini Dapat Hilangkan Sakit Tekak Dengan Segera
1. Kumur dengan air garam
Air garam membantu mengurangkan bengkak dan radang di membran mukus. Tindakan ini secara tak langsung membantu hilangkan sakit tekak.
Lakukan tiga kali sehari dan elak buat berlebihan kerana ia akan mengeringkan tisu lembut sekitar dalam mulut, menjadikan keadaan semakin buruk.

2. Minum cuka epal yang dicampur madu
Kandungan asid dalam cuka ini membunuh bakteria dalam mulut. Madu pula mampu hilangkan sakit tekak dengan lebih berkesan. Campurkan sesudu cuka dan madu dalam air suam dan minum.
Tidak pun, masukkan dua sudu cuka dalam setengah cawan air suam dan kumur sekali sehari.
Foto Kredit: popsugar.com.au
3. Hisap bawang putih
Bawang putih mengandungi bahan yang dipanggil allicin. Ia membunuh bakteria dan kuman yang menyebabkan radang dan kegatalan pada tekak.
Ambil dua ulas bawang putih dan masukkan setiap satu dalam mulut di bahagian pipi seperti makan gula-gula. Hisap dan sesekali gigit bawang putih untuk mengeluarkan allicin. Lakukan sekali sehari.
Bawang putih
4. Sedut wap panas
Wap panas membantu hilangkan sakit tekak dan melancarkan pengaliran udara dalam hidung yang tersumbat.
Kalau nak lagi berkesan, titikkan sedikit pudina atau aromaterapi untuk membantu melegakan liang pernafasan.
5. Banyakkan rehat dan minum air
Bila sakit tekak, badan pun rasa kurang selesa dan cepat letih. Jadi, berehatlah sebanyak mungkin.
Jangan lupa minum air dengan banyak terutamanya air masak, jus oren dan teh herba.
Seperkara lagi, ‘Katakan Tidak‘ pada air kopi dan air gas!
Banyakkan minum air masak (bukan air bergula)
6. Kunyah bunga cengkih
Bunga cengkih pernah digunakan sebagai bius di kalangan doktor gigi kerana ia mampu melegakan sakit gigi, sakit dalam mulut dan sakit tekak lantaran ia mengandungi eugenol yang bertindak seperti natural pain killer.
Mengunyah bunga cengkih akan mengeluarkan eugenol ini dan secara tak langsung memberi rasa kebas dalam mulut sehingga tekak.
Foto Kredit: eda-land.ru
7. Minum jus buah delima organik
Buah delima mengandungi antioksidan yang dapat melawan jangkitan dalam mulut dan tekak dan astringents, iaitu sejenis bahan yang bertindak balas dengan tisu badan.
Apabila terdapat perubahan dalam tisu badan, ia akan hilangkan sakit tekak dan mengurangkan bengkak serta kesakitan. Minum jus delima tiga kali sekali.
Foto Kredit: healingthebody.ca
Sebaik sahaja tekak mula berasa gatal,
…jangan buang masa dan amalkan langkah di atas dengan segera. Ia bukan sahaja mudah tetapi juga murah kerana banyak mengguna bahan semula jadi.
Namun, sekiranya ia masih berlarutan, pastikan anda mendapatkan nasihat doktor untuk hilangkan sakit tekak. Jika dibiarkan, ia boleh menyebabkan jangkitan atau demam pula.
Silalah cuba!


5 Cara Hilangkan Sedu Pada Bayi Dengan Cepat Dan Selamat

“Kenapalah anak aku ni asyik tersedu dari tadi. Ada apa-apa yang tak kena ke? Kalau orang dewasa, bolehlah juga nak cuba kawal pernafasan, minum air, dan sebagainya. Tapi, apa cara hilangkan sedu yang sesuai untuk bayi?”
Sebenarnya, sedu memang biasa terjadi kepada anak kecil, terutamanya bayi yang berusia bawah satu tahun. Menurut fakta yang dilaporkan oleh Majalah Sains, sedu berkait rapat dengan pernafasan di mana ia berlaku apabila pengecutan otot diafragma secara berulang kali disebabkan beberapa faktor.

Sekiranya berlaku gangguan pada pergerakan diafragma, udara akan ditelan ke dalam kerongkong secara mengejut. Maka, apabila udara berebut-rebut masuk itu melanggar kotak suara, bunyi sedu akan terhasil.
Dalam artikel tersebut juga ada sebuah pendapat yang menerangkan bahawa sedu membantu mamalia (termasuklah manusia) untuk belajar menyusu. Ini kerana, pergerakan tersebut dapat mengelakkan susu daripada memasuki peparu.

Foto Kredit: theguardian.com

5 Cara Hilangkan Sedu Pada Bayi Dengan Selamat
Secara umumnya, sedu tidaklah merbahaya. Tetapi, ibu bapa mesti berasa rimas dan kasihan apabila melihat bayi mereka tersedu, bukan?
Berikut adalah cara hilangkan sedu yang boleh dilakukan kepada bayi anda.
1. Periksa Cara Menyusu
Salah satu punca sedu adalah kerana tertelan udara yang berlebihan. Ini mungkin disebabkan oleh posisi menyusu yang salah atau puting tiruan yang tidak sesuai.
Selain itu, elakkan menyusu dalam keadaan berbaring terlentang. Sebaliknya, cuba baringkan dalam keadaan 30-45 darjah. Menurut Dr Sears, posisi ini dapat mengelakkan angin daripada memasuki perut dengan mudah.
Foto Kredit: wikihow.com
2. Sendawakan Bayi
Elakkan menyusu dalam kuantiti yang terlalu banyak dalam satu-satu masa. Apabila perut menjadi penuh dengan terlalu cepat, pergerakan diafragma boleh terjejas hingga menyebabkan berlakunya sedu.
Maka, perlahankan proses ini dengan cuba berhenti di tengah-tengah penyusuan dan sendawakan bayi sebelum anda bertukar payudara yang satu lagi.
Foto Kredit: willinglife.com
3. Minum Air Suam / Madu
Anda juga boleh cuba memberi bayi minum sesudu air suam untuk membantu melegakan sedu yang dialami.
Sesetengah pendapat juga mengatakan sesudu madu dapat membantu – tapi madu hanya selamat untuk untuk anak yang berusia 1 tahun ke atas ya!

4. Tenangkan Bayi
Laman web kesihatan Health Line turut menjelaskan bahawa salah satu punca manusia tersedu juga adalah kerana keterujaan, kebimbangan, atau emosi yang tertekan. Hal ini mungkin disebabkan oleh reaksi sekeliling yang terlampau meriah, kelam-kabut atau kurang selesa.
Oleh itu, cuba alihkan bayi daripada suasana yang hiruk-pikuk buat seketika untuk menenangkannya agar pernafasannya juga boleh menjadi lebih teratur, lalu menghilangkan sedu yang dialami.
Foto Kredit: parentsavvy.com
5. Petua Dulu-dulu
Selain daripada cara di atas, petua orang dulu-dulu juga boleh anda lakukan. Caranya, ambil secebis tisu kecil dan tepekkan pada dahi bayi. Biarkan seketika dan bayi akan berhenti daripada tersedu.
Walaupun tiada kajian sains yang dapat membuktikannya setakat ini, ramai yang mencubanya beranggapan bahawa teknik ini sangat berkesan.
Foto Kredit: babyandnames.com
Sedu Tidak Merbahaya
Menurut Lynnette Manzur, seorang ahli paediatrik melalui BabyCenter, anda tidak perlu risau kerana sedu tidak mendatangkan kesan mudarat kepada bayi. Malah, ia tidaklah begitu menjengkelkan kepada bayi tersebut.
Sedu juga adalah masalah yang biasa di kalangan anak kecil kerana mekanisme kawalan untuk refleks mereka masih belum matang dan impuls saraf boleh disalahertikan oleh sistem tubuh mereka, seperti yang diterangkan oleh Christopher Hobbs, Ph.D., L.Ac., A.H.G.
Namun, jika bayi anda terlalu kerap tersedu dan disertai dengan batuk dan muntah yang membimbangkan, mungkin ia ada kaitannya dengan masalah refluks gastroesofagal. Maka, bawalah bayi berjumpa doktor untuk kepastian lanjut.


Cara Hilangkan Selsema Bayi & Hidung Tersumbat Dengan Kaedah Stim Bawang Putih

Bayi dan anak kecil memang mudah diserang selsema. Selalunya, tiada ubat diberikan kepada bayi melainkan demam selsema ini berlarutan terlalu lama atau menimbulkan masalah kesihatan yang lain.
Oleh sebab itu, ibu-ibu selalunya akan berusaha memastikan bayi selesa di samping berikhtiar dengan beberapa petua yang mudah dan selamat.

Dalam artikel ini, kami mendapatkan petua daripada Puan Najwa Hamid yang berkongsikan cara yang biasa dilakukan apabila anaknya diserang selsema atau hidung tersumbat.
Menurutnya, prosedur penyedutan wap atau steam inhalation ini bertujuan mencairkan hingus atau kahak. Kita nampak bayi tak selesa sebab mereka tak pandai menghembus atau membuang lendir yang melekat dalam hidung atau saluran pernafasannya. Jadi dengan melakukan kaedah ini, bolehlah kita bantu mengeluarkan hingus atau kahak yang degil tu dengan lebih cepat.

Jom tengok caranya.

Cara Hilangkan Selsema Bayi & Hidung Tersumbat Dengan ‘Steam Inhalation’
Di sini saya nak kongsikan cara hilangkan selsema bayi atau melegakan hidungnya yang tersumbat dengan petua ‘steam inhalation’.
Berikut adalah langkah-langkahnya:
1. Sediakan Air Panas Dalam Besen
Mula-mula, saya sediakan besen dan isikan dengan air panas. Saya isikan air panas tu lebih kurang suku saja.
2. Letak Bawang Putih Yang Ditumbuk
Kemudian saya letakkan seulas bawang putih yang ditumbuk.
Bila diletakkan dalam air panas, akan keluarlah bau bawang putih tadi.

3. Posisikan Bayi
Seterusnya, ambil bayi dan posisikannya macam dalam gambar di bawah ini. Jarakkan muka bayi lebih kurang 12 inci daripada besen. Pastikan kita rasa dulu wapnya dengan muka kita sendiri ya. Kalau panas sangat, tunggu airnya tadi sejuk sedikit. Kalau nak lebih senang, bedungkan bayi. Bayi saya umurnya 5 bulan.

4. Tepukkan Belakang Bayi Perlahan-lahan
Selepas itu, tepukkan belakang bayi perlahan-lahan sambil menghadapkan muka bayi pada wap tadi. Bentukkan tapak tangan secara cupping seperti dalam gambar.
Lakukan selama beberapa minit hingga agak-agak wapnya dah berkurang.
Ini cara tepuk ‘cupping’.
5. Guna Alat Sedut Hingus
Selain itu, saya gunakan juga Sterimar dan penyedut hingus ini. Sterimar ni sebenarnya air garam dan bukanlah ubat. Kita spraykan pada hidung bayi untuk bantu bersihkan hingus dalam hidungnya.
Penyedut hingus atau nasal aspirator pun boleh dapatkan di farmasi dalam pelbagai jenis. Ada yang manual, ada yang elektrik. Terpulanglah nak guna yang mana.

6. Sapu Minyak / Balm Selepas Mandi
Saya sapukan garlic baby balm ini lepas mandikan bayi. Sapukan di bahagian ubun-ubun, batang hidung, dada, belakang badan, tapak kaki dan betis bayi.
Boleh guna apa-apa jenis minyak atau balm yang sesuai untuk bayi. Saya tak jual garlic baby balm ni ya. Jangan PM saya pula.

Semoga Bermanfaat
Semoga perkongsian ini bermanfaat bagi ibu ayah di luar sana. Ingat, pegang anak dengan berhati-hati ya, terutamanya kalau anak dah besar dan jenis meronta-ronta. Kalau risau tak dapat pegang bayi dengan elok, dapatkan bantuan pasangan untuk elakkan sebarang kecederaan yang tak dijangka.
Apapun, kalau selsema dan hidung tersumbat masih tak lega, jangan teragak-agak pergi dapatkan rawatan di klinik ya!

*Cara hilangkan selsema bayi dan hidung tersumbat ini dikongsikan oleh Puan Najwa Hamid menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan lanjut, boleh rujuk post asal beliau di SINI.


Alamak! Malunya Ada Selulit Dekat Paha & Perut, Ini 8 Cara Nak Hilangkannya

“Stresnya! Apa cara hilangkan selulit paling senang ya?”
Selulit bukan terjadi kerana berat badan, tetapi kandungan lemak di bawah kulit yang terkumpul sehingga memberi tekanan pada tisu-tisu penghubung yang ada permukaan kulit menyebabkan garisan-garisan selulit terjadi.

Namun begitu, selulit bukanlah penyakit tetapi hanya lapisan lemak terkumpul di bawah kulit. Jangan risau, jom cuba beberapa cara hilangkan selulit yang anda boleh cuba.
Baca juga: Nak Cantik Bukan Kena Pakai Skincare Je, Amalkan 9 Tips Ini. Mujarab!

CARA HILANGKAN SELULIT TAK SENANG TAPI MENJADI GUNA CARA NI

1. KRIM RETINOID
Penggunaan retinoid seperti tretinon dapat membantu mengurangkan selulit di bahagian paha dan perut kerana membina semula protein dalam kulit yang dipanggil kolagen.
Walau bagaimanapun, ibu hamil dan ibu yang menyusukan anak tidak dinasihatkan untuk menggunakan kaedah ini kerana kesan sampingan yang boleh menjejaskan bayi.
2. LASER
Selain itu, untuk menghilangkan selulit boleh juga menggunakan laser. Laser berfungsi untuk mencairkan lemak dan menghasilkan kolagen untuk menegangkan kulit. Rawatan ini agak mahal dan hanya mampu bertahan dalam tempoh enam bulan.
3. MINYAK KELAPA
Minyak kelapa dara mengandungi banyak manfaat dan antaranya adalah boleh menghilangkan selulit. Urut kawasan paha dan perut menggunakan minyak kelapa secara lembut setiap hari.
Perlu diingatkan bahawa sebarang rawatan penjagaan kulit kadang kala boleh menyebabkan alahan atau sensitiviti. Jadi, jika ada sebarang tindak balas negatif, hentikan segara.

4. AKTIVITI SUKAN
Aktiviti sukan dapat membantu menegangkan otot dan menghilangkan selulit. Yoga, Pilates, berenang, berjalan kaki, berbasikal, memanjat tangga dan menari boleh dilakukan untuk mendapatkan kulit yang cantik.
5. DIET
Pengurangan makanan berproses, karbohidrat dan lemak tepu dapat mengurangkan masalah selulit. Ini kerana pengambilan makanan yang tidak sihat boleh menyebabkan lemak berkumpul dan selulit.
6. CHEMICAL PEEL
Pengelupasan kimia yang melibatkan penggunaan asid, seperti asid glikolik boleh membantu menghasilkan kolagen semula. Secara umum, prosedur klinikal adalah lebih berkesan berbanding ubatan rumah tetapi prosedur ini biasanya sedikit mahal dan tidak sesuai untuk semua jenis kulit.
7. SKRUB KOPI
Rawat selulit di rumah menggunakan skrub serbuk kopi. Caranya mudah sahaja iaitu campurkan dengan minyak kelapa, minyak zaitun dan kopi. Gosok perlahan-lahan selama beberapa minit. Ampas kopi boleh mengurangkan lebam, merangsang peredaran darah dan menggalakkan pengaliran limfa.
8. CUKA EPAL
Mengamalkan cuka epal boleh membantu mengurangkan berat badan dan pada masa yang sama mengurangkan selulit di bahagian paha serta perut. Minum satu sudu cuka epal tiga kali sehari dan sapukan pada kulit.
Gaya hidup sihat dan penjagaan kulit amat penting untuk mengurangkan selulit. Semoga bermanfaat!
Sumber: Mayo Clinic & Health Line


7 Jenis Menstrual Heat Patch Di Pasaran Yang Boleh Dipakai Ketika Senggugut

“Sakitnya perut aku ni, senggugut teruk betul…”
Ini adalah situasi normal yang akan dihadapi oleh semua wanita ketika datang haid setiap bulan. Ada yang mengalami sakit senggugut pada tahap biasa dan ada juga yang sakit pada tahap yang lebih serius. Selain menggunakan minyak angin yang tidak bertahan dalam tempoh yang lama, anda sebenarnya boleh menggunakan menstrual heat patch untuk melegakan sakit di bahagian abdomen. Yang paling berguna sekali adalah, rasa suam di bahagian abdomen tersebut dapat bertahan dalam masa yang panjang.

Oleh itu, ini antara beberapa jenis heat patch yang anda boleh dapatkan di pasaran sebelum haid yang akan datang!
1. Menstru Heat

Ini adalah produk yang menjadi bualan ramai! Berkebolehan untuk menahan panas hampir 12 jam ketika anda datang haid, pasatinya dapat melegakan kesakitan senggugut. Kalau anda pernah ke Korea, ada juga salah satu produk menstrual yang mempunyai packaging yang sama. Satu pack berharga RM11.00

2. Ammeltz Yoko Yoko

Salah satu jenama lain yang mendapat permintaan ramai khusus untuk wanita haid adalah Ammeltz Yoko Yoko. Mempunyai patch yang lebih nipis dan tidak mempunyai bau minyak angin menjadikan patch ini sangat berguna dan boleh dipakai bila-bila masa. Bertahan selama 8 jam sehari, harga menstrual patch ini lebih murah iaitu bermula RM 10.00 untuk dia patch.
3. Tiger Balm Plaster

Tidak semestinya anda perlu lihat label ‘menstrual pain’ di packaging patch, malah yang tidak mempunyai label tersebut juga sesuai digunakan untuk sakit senggugut. Mempunyai pilihan sama ada warm atau cool dan juga mempunyai dua saiz yang berbeza memberikan anda pilihan mengikut bajet. Kalau anda sukakan bau patch seperti minyak angin, ini adalah pilihan yang sesuai. Bermula harga RM 4.00 sehingga RM 6.00 untuk 2 patch.
4. Salonpas Gentle

Salonpas merupakan antara jenama ‘old school’ antara semua heat patch di pasaran. Bukan sahaja mempunyai jenis yang biasa, Salonpas juga mengeluarkan heat patch yang tidak sakit apabila dipakai di kulit perut. Rangkaian heat patch ‘Gentle to the skin’ ini amat sesuai untuk anda yang tak tahan sakit apabila nak buka patch di kulit. Kadar harga di pasaran adalah sekitar RM 14 untuk 10 patches.
5. Yoko Yoko

Siapa yang tidak kenal dengan Yoko Yoko bukan? Tidak semestinya boleh digunakan untuk sakit bahu, pinggang dan lenguh badan, Yoko Yoko juga sangat efektif untuk digunakan ketika haid. Tak perlu tunggu sakit senggugut, sejak hari pertama haid pun boleh digunakan, roll sahaja di kawasan perut tanpa perlu sentuh dengan tapak tangan. Harga bermula dari RM 11 untuk pack kecil.
6. Panadol Panaflex

Panadol pun ada heat patch? Bukan sahaja mempunyai rangkaian ubat dalam betul tablet, Panadol juga mempunyai rangkaian produk heat patch yang boleh digunakan untuk sakit senggugut. Kalau nak digunakan untuk sakit pinggang ketika datang haid pun boleh juga. Harga bermula dari RM 6.00 untuk dua patches.
7. Menosmooth Herbal Patch

Mungkin ramai dalam kalangan anda yang tidak familiar dengan jenama ini bukan? Bukan sekadar heat patches biasa, Menosmooth juga merupakan heat patch yang mempunyai herba yang dapat melegakan sakit senggugut. Bermula dengan harga RM 6.00, mungkin anda boleh cuba jenama ini yang lain dari yang lain kan?


Homemade Spray Serbaguna ‘Ajaib’ Untuk Hapuskan Serangga, Rumah Pun Jadi Wangi!

Stres kalau rumah banyak semut ni. Pantang ada makanan dan minuman manis tumpah, mesti penuh semut datang. Paling geram sekali bila bekas susu anak pun dihurung semut.
Pelbagai semburan racun serangga organik sudah dicuba tetap juga tidak menjadi dan semut tak mati. Sembur serai wangi pun tak berkesan dan ada satu semburan serbaguna anda boleh cuba untuk digunakan di kawasan rumah. Ikuti perkongsian lanjut di bawah.

Baca juga: Tips Pokok Ros Berbunga Lebat, Siram Guna Air Ini Tiap Hari!
HOMEMADE SPRAY SERBAGUNA UNTUK HAPUSKAN SERANGGA, RUMAH PUN WANGI

Untuk membanteras semut dekat dapur dan dalam rumah saya gunakan spray serbaguna homemade ni. Yang pasti, selamat digunakan kalau ada anak kecil.

Bahan-bahan:

¼ cawan cuka putih
1¼ cawan air paip
1-2 sudu makan sabun pencuci pinggan

*Campurkan semua bahan, masuk dalam botol spray.

– Bancuhan ni sebenarnya tak ada sukatan yang tetap tapi kalau cuka terlebih, cat dinding dan perabot anda mungkin akan rosak. Kalau terlalu cair pula tak berkesan dan kalau terlebih sabun licin sangat bila dah kering.
– Yang saya buat ni 1 bahagian cuka : 5 bahagian air. Sabun dalam 25%-30% dari jumlah cuka.
– Kalau guna sabun mandi (syampu badan) lebih wangi tapi tak berapa berkesan untuk tanggalkan kesan minyak.
6 KEGUNAAN SEMBURAN ‘AJAIB’

1. Sebagai penghalau serangga. Larutan ni bukan je membunuh nyamuk, lalat dan semut. Tapi cuka tu hilangkan bahan kimia yang dihasilkan semut tadi. (semut akan buat jalan lain, tapi kena spray dengan kerap).
2. Membersihkan sisa makanan tumpah. Cuka boleh hilangkan bau ‘manis’ gula, gabungan cuka dan sabun pula menanggalkan minyak. Kalau si kecik ni tumpahkan air manis, lepas bersihkan dengan air supaya tak lekit, saya guna spray ni je. Senang.
3. Boleh juga dijadikan pencuci dapur lepas memasak tu. Dah tak payah beli mahal-mahal lepas ni.

4. Bersihkan kulat/kulapuk pada dinding/perabot. Spray & lap je (boleh tambah cuka kalau kulat tebal sangat).
5. Spray secara konsisten untuk hapuskan rumput liar di halaman rumah (untuk kesan yang lebih cepat, tambah sukatan cuka ½ cawan lagi. Kalau pekat sangat bukan setakat rumput, tanaman pun boleh mati kalau terkena)

6. Boleh juga digunakan untuk mop lantai. Boleh cairkan lagi dengan tambah 5 lagi bahagian air. Boleh tambah pencuci lantai kalau nak wangi. Gandakan sukatan untuk kuantiti yang banyak & gunakan air panas untuk lebih efektif.
*Untuk kurangkan bau masam, biasanya spray ni saya tambah essential oil. Bagi yang tak ada essential oils, boleh tambah sebatang kayu manis kedalam bancuhan cuka. Bau wangi kayu manis ni akan melarut dalam beberapa jam.

Memang berguna dan jimat duit!
Sumber: Facebook Yatie Eimra


“Apa nak buat dengan baju yang bertahi lalat ni? Dah sental banyak kali pun tak keluar juga. Mesti ada cara hilangkan tahi lalat pada pakaian ni. Kalau tak, rugilah kalau terpaksa dibuang. Nak pakai pun malu.”
Biasanya tahi lalat atau kulat pada pakaian akan terjadi akibat kelembapan. Mungkin kita tak perasan ada pakaian basah atau lembap di dalam bakul baju. Bagi ibu-ibu yang ada anak kecil pula, kadangkala kita tak sedar ada susu melekat pada pakaian anak atau pakaian kita. Bila ‘terkepam’ dalam bakul baju selama beberapa hari, ia pun mula menjadi tahi lalat.

Jadi, di sini kami nak kongsikan beberapa cara hilangkan tahi lalat pada pakaian serta beberapa fabrik lain yang boleh anda lakukan di rumah.
Foto Kredit: business2community.com

5 Cara Hilangkan Tahi Lalat Pada Pakaian & Fabrik. Berkesan!
Jom cuba 5 cara hilangkan tahi lalat pada pakaian atau sebarang fabrik.

1. Cuka
Cuka adalah bahan semulajadi yang selamat dan berkesan untuk membunuh kulat serta menghilangkan baunya yang kurang menyenangkan. Ia juga sesuai untuk anda yang mempunyai kulit sensitif atau mereka yang ingin mencuci pakaian bayi.
Caranya, campurkan 1 cawan cuka putih ke dalam 1 baldi air dan rendamkan selama sekurang-kurangnya 1 jam. Kemudian, cuci bahagian berkulat dengan menggunakan sabun pencuci / detergen. Gunakan air yang sedikit hangat semasa memberus dan membilas pakaian supaya kulat lebih mudah ditanggalkan.
Jika ingin digunakan pada fabrik lain seperti sofa atau langsir, masukkan larutan cuka ini ke dalam botol spray dan semburkan terus pada bahagian yang bertahi lalat. Kemudian gosokkan dengan berus yang sesuai dan bilas seperti biasa dengan sabun detergen.
Foto Kredit: tescoliving.com
2. Baking Soda
Selain menggunakan cuka, anda boleh menggunakan baking soda sebagai salah satu cara menghilangkan tahi lalat pada pakaian. Ianya efektif untuk digunakan dalam bentuk pes atau secara terus. Seperti cuka, ia juga boleh menyerap bauan yang keluar daripada kulat.
Cara pertama adalah dengan membuat pes baking soda. Campurkan sedikit air pada baking soda dan terus sapukan pes ini pada bahagian baju yang berkulat. Biarkan seketika dan kemudian beruskan seperti biasa.
Jika kulat masih belum tanggal, anda boleh menambahkan sedikit cuka putih pada serbuk baking soda tersebut. Kedua-dua bahan ini sering digunakan bersama kerana ia berkesan membunuh spesis kulat yang berbeza. Melalui pemerhatian, cara ini adalah yang paling berkesan dan digemari oleh ramai ibu-ibu!
Foto Kredit: pinterest.com
3. Jus Lemon Dan Garam
Perahkan sebiji lemon dan campurkan jus lemon tersebut dengan sedikit garam sehingga ia menjadi pes.
Gunakan pes ini untuk disapukan pada bahagian yang bertahi lalat. Kemudian, beruskan seperti biasa. Anda juga boleh merendamkan pakaian dalam larutan lemon dan garam ini dalam air suam selama 1 jam. Selepas itu, bilaskan seperti biasa.
Foto Kredit: dailynewsdig.com
4. Peluntur
Peluntur (bleach’) atau lebih dikenali sebagai Clorox adalah sebuah kompaun yang sangat kuat dan berkesan untuk membunuh kulat pada pakaian. Namun, ia juga akan melunturkan warna. Jadi, cara ini hanya sesuai untuk pakaian berwarna putih sahaja ya!
Caranya, larutkan sedikit peluntur bersama air dan gunakan berus untuk menanggalkan tahi lalat tersebut. Taburkan sedikit sabun pencuci serbuk dan ulangi langkah ini beberapa kali sekiranya ia masih belum tanggal.
Seeloknya, gunakan air yang sedikit hangat untuk membilas dan mencuci pakaian tersebut. Sekiranya pakaian adalah daripada fabrik lembut dan sensitif, rendamkannya dalam larutan peluntur selama sekitar 20 minit, mengikut sukatan pada produk.
Foto Kredit: adweek.com
5. Vanish
Selain peluntur, satu lagi produk boleh anda gunakan adalah serbuk atau cecair ‘Vanish’ yang boleh dibeli di pasaran. Ia sesuai digunakan pada pakaian putih mahupun yang berwarna.
Caranya, sapukan ‘Vanish’ pada bahagian fabrik yang ada kesan tahi lalat, dan biarkan seketika sekitar 5-10 minit. Kemudian, beruskan sedikit dan bilas. Selepas itu, cuci seperti biasa dengan sabun pencuci.

Jemurkan Bawah Cahaya Matahari
Selepas mencuci pakaian yang terkena kulat, jemurkannya di bawah sinaran matahari untuk kesan yang lebih efektif.
Untuk mencegahnya daripada berulang, keringkan dahulu pakaian yang berpeluh atau lembap sebelum dimasukkan ke dalam bakul baju kotor. Baju yang terkena susu atau makanan juga boleh direndamkan secepatnya supaya kotoran lebih senang ditanggalkan.
Jadi, jangan buang dulu baju-baju tersebut sebelum mencuba ya!


Cara Hitamkan Semula Seluar Hitam Yang Pudar, Jadi Macam Baru Beli!

“Alamak, makin pudar pula seluar hitam ni. Ruginya…”
Situasi di atas mesti pernah terjadi kan? Tambah lagi kalau seluar hitam tu, seluar kegemaran dan memang akan dipakai selalu. Lagi cepat pudar warna. Betul tak?

Alamak, macam mana ni? Jangan risau. Setiap masalah pasti ada jalan penyelasaian. Kalau anda seluar hitam yang pudar, bole cuba cara seperti perkongsian di bawah. Memang menjadi!
Baca juga: Step-By-Step DIY Lampu Studio ‘Hangus’ RM30 Je, Hasil Memang Padu!

CARA HITAMKAN SEMULA SELUAR HITAM YANG PUDAR
Perkongsian ini dimuat naik di laman TikTok oleh pengguna dikenali sebagai @erene__ dan hanya menggunakan beberapa bahan mudah, seluar hitam kesayangan bertukar menjadi seperti baharu dibeli. Wow!

Berikut merupakan bahan diperlukan:

Fabrik dye (dua paket dan pemati warna)
Air panas
Garam

Cara hitamkan seluar:
1. Basah atau rendamkan seluar hitam terlebih dahulu.

2. Kemudian, dalam bekas lain campurkan air panas, garam dan fabrik dye.

3. Rendam seluar selama 30 minit sambil kacau.

4. Angkat dan jemur sehingga kering.

5. Dalam bekas lain, campurkan pemati warna, garam dan air biasa.

6. Rendam sehingga 2 atau 3 jam dan jemur untuk kali kedua.

Hasilnya? Seluar hitam macam baru beli. Apa yang best tag seluar tak hitam pun. Wajib cuba ni!

Sumber: TikTok Erene__


Sebelum Hantar Borang Nikah, Ini 9 Perkara Anda Kena ‘Settlekan’ Dulu

Persediaan sebelum bergelar suami isteri bukanlah satu perkara mudah. Pelbagai perkara dan dokumen perlu disediakan supaya semuanya berjalan lancar mengikut ketetapan idea kedua-dua belah pihak.
Jadi, untuk bakal pengantin di luar sana, sebelum anda hantar borang nikah, berikut merupakan 9 perkara utama perlu diselesaikan terlebih dahulu. Barulah tak pening kepala.

Baca juga: Checklist Persiapan Untuk Bakal Pengantin, Baru Tak Pening Kepala!
SEBELUM HANTAR BORANG NIKAH, INI 9 PERKRA ANDA KENA SETTLE DULU

1. Pergi khursus kahwin.

2. Isi website sppim.
3. HIV test (borang ambil from sppim)
4. Lelaki lengkap kan dulu borang and then pergi cop kariah.
5. Lelaki pergi hantar borang di PAID.
6. Lelaki pass semua borang ke perempuan.
7. Perempuan lengkapkan borang and bawa wali pergi jumpa kariah.
8. Hantar semua borang di PAID.
9. Dah dapat surat benar nikah then kahwin la anda.

– Jangan skip step (unless you sama daerah)
– Tolong buka dulu SPPIM dan isi dulu details sebab kalau korang tak start buka website SPPIM yang tu, korang tanya la berapa ramai orang sekali pun korang takkan faham apa yang orang explain.
– Penting! Jangan ambil borang hiv dekat google! Ramai kena reject sebab dia nak borang hiv yang ada no siri kita which is kita akan dapat after isi sppim. Ada orang yang lepas ambil dekat google tapi jangan ambil risiko. Buang masa je nanti kena pergi KK banyak kali.
– Tolong check banyak kali benda-benda dekat checklist. Kalau boleh print 3 copy siap-siap. Sedia lebih untuk elak benda tak diingini berlaku.

FAQ 1.
Waktu nak isi sppim tu bahagian hiv nak isi macam mana sebab tak buat lagi hiv?
ans: Jangan usik bahagian tu, biarkan saja blank. Isi bahagian yang lain dan tekan saja proceed.
FAQ 2.
Pergi jumpa kariah tu nak buat apa?
Ans: korang bawa je semua borang yang dah lengkap, nanti pandai la kariah tu cop bahagian yang dia kena cop
FAQ 3
If sama daerah macam mana sis?
Ans: skip step no 5. Nanti perempuan punya dah siap korang pergi paid sama-sama nanti.

Buat semua bakal raja sehari, pastikan anda ikut semua langkah di atas untuk memudahkan urusan semua pihak.
Sumber: Twitter Dewi Rosli


7 Cara Jadi Ibu Yang Garang Tapi Penyayang

Ibu saya memang GARANG dengan anak-anak. Dulu, memang rasakan ibulah, insan paling garang di dunia. Takut nak buat sebarang kesalahan walau di rumah sendiri sebab nanti ‘berbekas’ tangan kena cubit. Tak campur lagi dengan leteran ibu yang tak habis-habis. Mau kebas telinga ni!
Tapi, disebabkan kegarangan ibulah, kami adik-beradik sering dipuji bila bertandang ke rumah sedara-mara mahupun jiran kerana berdisiplin. Manakan tidak, baru je nak sentuh barang atas meja, ibu sudah jegilkan mata kasi warning ‘Jangan SENTUH’. Kalau sentuh juga, siap lah balik nanti. Memang duduk diam aje kami di situ dan terbawa-bawa hingga sekarang. Memang tak berani nak sentuh barang milik tuan rumah tanpa izin.

Namun, masih ada ke ibu yang garang di era sekarang?
Perubahan masa menyaksikan anak-anak zaman sekarang membesar dalam suasana yang sangat berbeza. Terlalu manja dan angkuh hinggakan jika ditegur, terus melenting sampai bersikap kurang ajar tidak kira pada sesiapa sahaja.
Siapa harus dipersalahkan bila anak spoilt?

Sekali-sekala ibu perlu garang untuk mendisiplinkan anak-anak agar mereka tahu tanggungjawab mereka sebagai anak bukan sahaja pada ibu bapa malah pada orang sekeliling.

Cara menjadi ibu penyayang
Foto Kredit: huffingtonpost.co.uk
Jadi, bagaimana cara menjadi ibu yang garang di mata anak-anak? Apakah tips dan ciri-ciri menjadi ibu penyayang?
1. Tetapkan waktu tidur
Disiplinkan anak supaya masuk ke bilik tidur pada waktu yang ditetapkan meskipun adakalanya mereka memberontak terpaksa tidur awal. Apabila dapat tidur yang mencukupi, anak mudah bangun pagi untuk mengerjakan solat Subuh. Anak yang bersolat lembut hatinya dan mendengar kata.
2. Beli dengan duit sendiri
Jika anak meminta membeli barang yang mereka inginkan, suruh mereka mengumpul duit sendiri hingga dapat membeli barang berkenaan. Jangan sesekali mengalah dengan pujukan mereka. Dengan cara ini, mereka akan belajar menghargai barang yang dibeli.
3. Guna selagi boleh
Elak manjakan anak dengan membeli apa sahaja kemahuan mereka walhal barang yang ingin dibeli sudah melambak di rumah. Beli apa yang perlu sahaja atau gantikan dengan yang baru hanya apabila barang lama sudah habis diguna.
4. Tanggung kesilapan sendiri
Jika anak terlibat dalam masalah, pastikan mereka mencari jalan penyelesaian. Dengan ini ,anak akan lebih bertanggungjawab atas setiap perbuatan yang dilakukan.
5. Pantau pergerakan dan perbuatan
Kawal pergerakan anak supaya tidak terdedah dengan perkara tidak elok lebih-lebih lagi dalam melayari Internet yang lebih banyak keburukan daripada kebaikan.
6. Galak buat kerja dengan sukarela
Jangan lekakan anak dengan hadiah setiap kali mereka melakukan sesuatu. Ajar mereka lakukannya tanpa mengharapkan balasan. Dengan ini mereka akan belajar lebih ikhlas dalam membuat satu-satu perkara tanpa dipaksa.
7. Mengaku kesalahan
Didik anak supaya mudah meminta maaf setiap kali membuat salah. Jadi, anak akan berfikir sebelum melakukan sesuatu yang anda tidak suka.

Akhir kata
Foto Kredit: thenutritionpost.com
Jadi, biarlah anda digelar ibu yang garang oleh anak-anak kerana apa yang anda lakukan adalah untuk masa depan mereka. Nanti apabila mereka dewasa, mereka akan menghargainya.


Indahnya Berbuka Puasa Di Jeddah, Pilot Kongsi Pengalaman Berpuasa Selama 18 Jam!

Mempunyai kerjaya sebagai juruterbang atau pilot dilihat sebagai salah satu kerjaya yang elite. Dikatakan perlu mempunyai taraf tertentu terutamanya dari segi bajet yang tinggi untuk masuk ke sekolah penerbangan antara perkara yang sering diperkatakan oleh orang ramai. Tetapi, kalau dah nampak minat anak dari kecil sudah cenderung ke dunia penerbangan, sudah pasti mak ayah pun kena cari cara jadi pilot untuk panduan anak masa hadapan kan ?
Dari segi luaran kerjaya sebagai juruterbang mungkin nampak ‘high class’ tetapi ramai yang tidak tahu bahawa terdapat banyak perkara yang perlu dijadikan penelitian untuk menjadi seorang juruterbang yang terbaik dari segi kerjaya dan agama.

Oleh itu, untuk perkongsian Salam Perantauan Ramadan dan Hari Raya Aidilfitri kali ini, kami kongsikan kisah dan pengalaman seorang juruterbang yang pernah bekerja di perantauan semasa Hari Raya dan pernah berpuasa selama 18 jam!
Baca juga: 5 Tahun Tak Dapat Beraya Bersama Keluarga, Pelajar Mesir Kongsi Pengalaman Di Perantauan

CARA JADI PILOT MACAM SFO MUIM, PENGALAMAN KENA PUASA SAMPAI 18 JAM!
SFO Muim bertugas bersama abangnya Capt Abdul Hafiz Bin Ismail.

Senior First Officer (SFO) Abdul Muim Bin Ismail, 30 tahun, yang berasal dari Terengganu ini ditemui oleh team Siraplimau bagi berkongsikan pengalaman beliau sepanjang 6 tahun bertugas sebagai seorang juruterbang. Lahir pada tanggal 10 Jun 1993 dan merupakan anak kelima dari lima orang adik-beradik, minat untuk melihat kapal terbang adalah dari kecil kerana selalu ‘travel’.
Setelah tamat pengajian di Sekolah Menengah Kebangsaan Agama Sheikh Abdul Malek, Terengganu di mana beliau memperolehi keputusan cemerlang dalam peperiksaan Penilaian Menengah Rendah (PMR) 9A dan Sijil Pelajaran Malaysia (SPM) 10A 1B, beliau meneruskan cita-cita ingin menjadi seorang juruterbang dengan masuk ke Asia Pacific Flight Training, Kota Bharu pada tahun 2011.
Mempunyai minat mendalam di dunia penerbangan bukan sahaja datang dari penelitian dunia luar, tetapi beliau juga mempunyai abang yang juga seorang juruterbang, sekali gus menambahkan minatnya untuk mengejar cita-citanya itu.
Mungkin nampak mudah perjalanannya, namun ramai yang tidak tahu bahawa untuk menjadi seorang juruterbang perlu melalui proses temuduga yang ketat dan ujian bertulis terlebih dahulu.
Memulakan kerjaya sebagai juruterbang di AirAsia pada tahun 2014 dan AirAsia X pada tahun 2017, sudah pasti ada banyak lokasi yang telah dilawati bagi mengutip pengalaman.
Bahkan, beliau juga turut berkongsi pengalaman berpuasa dalam bulan Ramadan semasa bekerja ketika dalam perjalanan dari Kuala Lumpur ke Jeddah yang memerlukan dirinya berpuasa selama 18 jam kerana perbezaan waktu yang ketara.
Namun, SFO Muim juga menyatakan bahawa Jeddah merupakan lokasi hentian pilihan yang menyajikan menu berbuka puasa paling menarik dan meriah!
Di Hotel Jeddah.
Mana tidaknya, makanan seperti Nasi Arab, Lamb Mandy dan Kunafa yang menjadi ‘kegilaan’ ramai di Malaysia mempunyai rasa dua kali ganda sedap! Bukan itu sahaja, pengalaman berbuka puasa di Jeddah juga lebih meriah apabila selesai solat Tarawih dan masyarakat di sana akan mula memberi tumpuan untuk beriadah. Namun, semua ini menjadi kenangan yang indah untuk disimpan apabila beliau tidak ‘terbang’ seperti biasa ketika Covid-19 melanda dunia.
Nasi Arab di Jeddah.
Selama hampir 2 tahun juga, SFO Muim menjadi seorang ‘pilot di darat’ dengan berkecimpung sebagai seorang pemandu e-hailing bagi meneruskan kelangsungan hidup. Berkat kesabaran dalam tempoh tersebut, industri penerbangan telah kembali hidup seperti biasa dan beliau dapat menarik nafas lega dengan meneruskan minat dalam kerjayanya.
MACAM MANA NAK TENTUKAN WAKTU BERBUKA DAN ARAH KIBLAT?
Aplikasi Muslim Pilot
Mungkin ada yang tertanya-tanya bagaimana juruterbang menentukan waktu berbuka puasa semasa dalam penerbangan, bukan?
SFO Muim berkongsikan salah satu aplikasi yang digunakan oleh beliau iaitu Muslim Pilot sebagai penentu waktu berbuka puasa ketika bekerja. Ini merupakan aplikasi yang dipercayai dan digunakan oleh kebanyakan juruterbang sebagai cara untuk tahu waktu berbuka puasa serta waktu solat berdasarkan kedudukan latitude dan longitude.
Namun, jika menggunakan cara normal tanpa sebarang aplikasi, juruterbang akan berbuka puasa sedikit lambat kerana akan memastikan matahari betul-betul tenggelam dan gelap.
Begitu juga apabila ditanya mengenai penentuan arah kiblat semasa berada di atas awan, SFO Muim mengatakan bahawa sistem komputer di dalam kapal terbang mempunyai fungsi untuk meletakkan arah lapangan terbang yang tertentu untuk dijadikan rujukan arah kiblat.
Dalam situasi kiblat ini, juruterbang akan menggunakan Lapangan Terbang Jeddah sebagai penentu arah kiblat supaya boleh menunaikan solat walaupun ketika terbang.
Mempunyai jadual kerja yang padat dan diperlukan pada bila-bila masa sahaja, mesti tidak terlepas dengan momen perlu menyambut Hari Raya Aidilfitri di perantauan bukan? Sudah semestinya, SFO Muim berkongsikan pengalaman beraya di Tokyo pada tahun 2017 dan di Hangzhou pada tahun 2019.
Tidak semeriah dengan sambutan di negara-negara Islam, atas tuntutan kerja beliau turuti juga. Bahkan ahli keluarga juga sudah terbiasa apabila beliau dan abangnya tidak dapat pulang beraya pada hari pertama Aidilfitri. Jangan risau, pasti digantikan dengan cuti yang lebih lama walaupun selepas Hari Raya pertama bukan?

Jadi, untuk penerbangan musim perayaan ini, SFO Muim ada berkongsikan beberapa tips untuk memastikan perjalanan penerbangan bersama AirAsia ‘smooth’. Tips yang dikongsikan adalah:
– Tiba awal di lapangan terbang, kalau boleh 3 jam sebelum untuk penerbangan antarabangsa.
– Pre-book baggage allowance untuk lebih jimat
– Pre-book seat untuk view paling best. Untuk AirAsiaX, anda boleh pilih tempat duduk di Quiet Zone supaya perjalanan tidak diganggu.
– Pre-book makanan, terutama sekali kalau nak buka puasa atau sahur dalam perjalanan penerbangan.
– Self-check in online siap-siap sebelum ke airport.
– Tiba awal untuk check-in bag, security dan lain-lain.
*Dah baca pengalaman dari SFO Muim, ada tak mak ayah di luar sana nak anak jadi pilot juga? Seronok bukan? Jadi persiapan dari anak usia kecil perlu dilakukan ya..
Amaran: Artikel ini merupakan temu ramah eksklusif Sirap Limau dengan pihak terbabit. Jadi, anda tidak dibenarkan menyiar artikel ini di laman website yang lain tanpa pemberian kredit yang tepat.